U Vrnjačkoj Banji počela izgradnja veštačkog vodopada - News - Turistički svet\nU Vrnjačkoj Banji počela izgradnja veštačkog vodopada\nUoči obeležavanja 150 godina organizovanog banjskog turizma, u Vrnjačkoj Banji je počela izgradnja veštačkog vodopada. Radove finansira Ministarstvo turizma, trgovine i telekomunikacija uz pomoć lokalne samouprave sa 15 miliona dinara.\nKiša ne ometa radnike da ubrzano rade na izgradnji veštačkog vodopada. Za sada se samo nazire šta će biti, a prolaznici zastaju i radoznalo posmatraju radove.\n"Biće više privlačiće više gostiju".\n"Svakako da hoće, biće to lepo nadam se".\nPlanirano je da se vodopad uklopi u ambijent crkvenog brda, na kom je već u prvoj fazi završena rekonstrukcija amfiteatra Danilo Bata Stojković.\n- Cela ideja je bila da se samo izvorište nalazi na stazi koja vodi od amfiteatra, gde će biti više poniranja rečnog toka, gde će se završavati na samoj promenadi slap koji će biti sa visine od tri metra i širine tri metra - kaže Milutin Dumanović, pomoćnik predsednika opštine Vrnjačka Banja.\n- Ovo će biti zaista prava atrakcija za Vrnjačku Banju, jer vodopad u ovakvim gabaritima nije viđen u bližoj okolini,tako da se iskreno nadam jednom prelepom mestu za uživanje i odmor, baš ovde kod vodopada - kaže Ivan Trifunović, direktor Turističkog centra Vrnjačka Banja.\nUskoro će početi i radovi na kompletnoj rekonstrukciji pešačkih staza na crkvenom brdu, za koje je uz pomoć Vlade obezbeđen novac. Novi sadržaji u turističkoj ponudi, a pre svega vodopad koji je planirano da bude završen za 90 dana, bić ei početak obeležavanja 150 godina organizovanog turizma u Vrnjačkoj Banji, u kojoj trenutno boravi 6.000 gostiju.\n52 Vikenda u Novom Sadu: Kovilj – pecaroški raj\nŽivopisni Kovilj je staro bačko naselje na obodu Koviljsko–petrovaradinskog rita. Ovo...\nGrađani Srbije dva meseca oslobođeni plaćanja putarine kroz Severnu Makedoniju\nSvi srpski građani biće oslobođeni plaćanja putarina u Severnoj Makedoniji od 15. juna do...\nKako bi ispratio očekivani postepeni oporavak turizma tokom letnjeg perioda, Air France...\n„ČISTO I SIGURNO“, privilegija, nužnost ili preporuka?\nU prostorijama Turističke organizacije Srbije organizovan je vebinar na temu „Čisto i...\n» 52 Vikenda u Novom Sadu: Kovilj – pecaroški raj\n» EXIT festival održaće se ovog leta\n» Ogromno interesovanje za Ramondu: Do 1. jula svi vikendi rasprodati, gosti već uveliko rezervišu boravak za jul i avgust


Visoki severnokorejski zvaničnik Kim Jong Čol rukuje se sa američkim državnim sekretarom Majkom Pompeom, Njujork 31. maj 2018.\nAmerički državni sekretar Majk Pompeo rekao je u četvrtak da je uveren da se razgovori sa sevenokorejskim zvaničnicima kreću u pravom smeru ka samitu i da će izaslanik Severne Koreje otputovati u Vašington da bi predsedniku Donaldu Trampu predao pismo Kim Džong Una.\n"Ovo je ključni trenutak u našim odnosima i bilo bi tragično propustiti ovakvu priliku", rekao je Pompeo novinarima posle susreta sa drugim čovekom Severne Koreje Kim Jong Čolom u Njujorku.\nRekao je i da je u poslednja 72 sata postignut "veliki napredak", dok je na pitanje da li će biti održan samit američkog i severnokorejskog lidera odgovorio "ne znamo još". Nije želeo ni da govori o tome kako bi izgledao eventualni sporazum sa Severnom Korejom koja, kako je naveo, razmatra novi strateški put napred.\nPompeo je prethodno tvitovao da je imao "sadržajne razgovore" sa Kim Jong Čolom s kojim se više puta sastao u jednom stanu blizu sedišta Ujedinjenih nacija, koji je iznajmila američka vlada.\nTramp je u četvrtak rekao novinarima da razgovori "idu dobro" i da se nada da će samit sa Kimom biti održan u Singapuru 12. juna, kao što je i prvobitno bilo planirano.\nTakođe je dodao da očekuje da će severnokorejska delegacija u petak doputovati u Vašington da bi mu uručila pismo od Kim Džong Una.\nTramp je kasnije rekao novinskoj agenciji Rojters da će možda biti potrebno da se sastane sa Kimom više puta da bi se postigao dogovor o denuklearizaciji i da bi voleo da Pjongjang što pre uništi svoj program za nuklearno naoružanje, u okviru bilo kog sporazuma.\nKim Jong Čol je najviše rangirani severnokorejski zvaničnik koji je posetio Sjedinjene Države u poslednjih 18 godina. Sa Pompeom se sastao na radnoj večeri u sredu, i prethodno dva puta u Pjongjangu.\nPompeo sa severnokorejskom delegacijom\nO potencijalnom samitu razgovara se i u Panmundžomu, na granici dve Koreje, i u Singapuru gde bi Tramp i Kim trebalo da razgovaraju.\nBela kuća je u međuvremenu je saopštila da se "potpuna denuklearizacija Korejskog poluostrva" ne odnosi na američki odbrambeni sistem u Južnoj Koreji koji obuhvata podmornice sa nuklearnin naoružanjem i bombardere koji mogu da nose nuklearne bombe.\nLavrov sa Kim Džong Unom\nRuski šef diplomatije Sergej Lavrov sastao se u Pjongjangu sa severnokorejskim liderom Kim Džong Unom i najavo da je Moskva spremna da pomogne u primeni dogovora Severne i Južne Koreje.\nLavrov je Kimu preneo najtoplije pozdrave i najlepše želje ruskog predsednika Vladimira Putina u "aktuelnom velikom poduhvatu na Korejskom poluostrvu".\nU saopštenju ruskog minsitarstva spoljnih poslova navodi se da „Rusija pozdravlja Deklaraciju iz Panmundžoma o denuklearizaciji, koji su potpisali Kim Džong Un i Mun Džae In, i da će doprineti njenoj primeni – posebno u domenu železnice“.\nLavrov je rekao da Moskva insistira na miru, stabilnosti i prosperitetu Korejsog poluostrva. Ruski šef diplomatije se ranije sastao sa svojim severnokorejskim kolegom Ri Jong Hoom sa kojim je razgovarao o tome kako da se zajedničkim diplomatskim naporima reše problemi na Korejskom poluostrvu.\nUprkos tome što se graniči sa Severnom Korejom i relativno dobrim odnosima sa Pjongjangom koje bi predsednik Vladimir Putin, izgleda, hteo još da razvije, Rusija se držala po strani otkako se na svetskoj sceni ove godine pojavio Kim Džong Un.


Marković: Crna Gora i Njemačka da osnaže ekonomsku saradnju kroz snažnije investicije - Vijesti.me\nSREO SE SA POSLANICOM LAJKERT\nMarković: Crna Gora i Njemačka da osnaže ekonomsku saradnju kroz snažnije investicije\nPokazali smo snagu i održivost institucionalnog djelovanja u borbi protiv organizovanog kriminala i korupcije. Imamo odlične rezultate u ovim oblastima“, rekao je Marković Edit\n641 pregleda 1 komentar(a)\nSa sastanka (Foto: Bojana Čupić)\nVijesti online 28. avgust 2019, 13:39\nMarković je ukazao na ekonomski oporavak države koji se ogleda u visokim stopama rasta, smanjenju deficita kao i odličnom punjenju budžeta, saopšteno je iz Vlade.\n„Rezultati su iznad očekivanja. Budžet je stabilan, javni prihodi iznad planiranih, a ušli smo i u žestok obračun sa sivom ekonomijom koji daje rezultate“, kazao je Marković.\n„Pokazali smo snagu i održivost institucionalnog djelovanja u borbi protiv organizovanog kriminala i korupcije. Imamo odlične rezultate u ovim oblastima“, rekao je Marković.\nOn se zahvalio na podršci njemačkoj Vladi i saveznoj policiji, kao i Fondaciji Konrad Adenauer koja u kontinuitetu pomaže jačanje instiucionalnog potencijala Crne Gore, a koja je i organizovala posjetu poslanice Lajkert Crnoj Gori.\n"AKO ŽELIMO DA DAMO KONSTRUKTIVAN DOPRINOS, NAČIN POSTOJI"\nĆeman: Marković koristi pandemiju koronavirusa za nezakonito pozicioniranje...\nZeković: Vlada da obezbijedi poštovanje prava radnika koje garantuje...


Ansambl Kolo u Leskovcu: Iz srca srcu - JuGmedia\nAnsambl Kolo u Leskovcu: Iz srca srcu\nU okviru 70. jubilarne sezone, Ansambl narodnih igara i pesama Srbije Kolo održao je sinoć u Leskovcu koncert za pamćenje. Uz ovacije i aplauze, smenjivale su se vlaške i igre iz Šumadije i Pčinjskog kraja, svadbeni običaji iz Koretišta i brojne druge koreografije.\nUigrani, veseli i nasmejani, članovi nacionalnog folklornog ansambla uspeli su da pruže najbolje na bini Narodnog pozorišta koja je nesumnjivo bila tesna za sve ono što oni mogu i znaju da prirede na sceni.\nI ovoga puta potvrdili su reči jednog belgijskog kritičara koji je zapisao: „U njihovim igrama nema nikakve izveštačenosti, sve je prirodno, sve dolazi iz srca i ide pravo u srce“.\n„Kolo“ je nastupalo u Leskovcu u okviru turneje, povodom jubilarne 70. sezone nastupa, pod sloganom „Budućnost tradicije“. Inače, ovaj ansambl je poslednji put nastupao u gradu na Veternici pre skoro jedne decenije, tada u sali Doma sindikata.\nPodeljena preostala sredstva za socijalnu zaštitu


Protest u Minsku: Stotine uhapšenih, vodeni top, suzavac – SLOBODNA VOJVODINA\nProtest u Minsku: Stotine uhapšenih, vodeni top, suzavac\nNevladina organizacija “Proleće” navodi da je širom zemlje privedeno preko 500 ljudi.\nNaoružana i maskirana policija je suzavcem, šok bombama i vodenim topovima rasterala desetine hiljada demonstrante. Grupe za zaštitu ljudskih prava navode da je najmanje 500 osoba uhapšeno i da među njima ima i novinara. Brojne metro stanice su zatvorene a mobilna mreža ne funkcioniše.\nDanašnji protesti reakcija su na smrt 31-godišnjeg opozicionog aktiviste Romana Bondarenka koji je u četvrtak umro u bolnici pošto su ga snage bezbednosti krvnički pretukle. Ministarstvo unutrašnjih poslova odbacilo je odgovornost za smrt Bondarenka navevši da je on ubijen u koškanju sa civilima. Građani su proteklih dana donosili cveće na tzv. „trga promena“ gde je Bondarenko poslednji put viđen živ i na tom mestu napravili su svojevrsni memorijal.\nVođa opozicije u egzilu Svetlana Tihanovska opisala bivšeg vojnika Bondarenka kao “čoveka koji je ubijen jer je želeo da živi u slobodnoj zemlji”.\nOna je današnje akcije policije opisala kao “užasavajuće” i pozvala međunarodnu zajednicu da pruži podršku demonstrantima na koje policija udara “gasom, granatama i vatrenim oružjem”.\n“Pozivamo naše saveznike da se zauzmu za beloruski narod i ljudska prava. Potreban nam je humanitarni koridor za povređene, podrška medija i međunarodna istraga zločina”, navela je ona.\nDesetine hiljada ljudi svakog vikenda protestuje od 9. avgusta kada je Lukašenko proglasio pobedu na izborima i počeo šesti predsednički mandat. Opozicija ali i zapadne vlade tvrde da su izbori pokradeni. Lukašenko odbija da podnese ostavku posle 26 godina na vlasti i tvrdi da su optužbe opozicije neosnovane.\nEvropska unija uvela je beloruskim zvaničnicima sankcije zbog krađe glasova i brutalnog obračuna sa demonstrantima, masovnih hapšenja i optužbi za mučenje i zlostavljanje.\nĐilas: Lažna tvrdnja ministra Malog, Eurostat nije objavio da je Srbija najbolja\nUŽIVO Haos na granici EU, migranti u jurišu upali u Poljsku


Nova pravila za nezaposlene kod prijavljivanja na biro - Akta.ba\nNova pravila za nezaposlene kod prijavljivanja na biro\n22.10.2018. 08:03 / Izvor: Avaz.ba\nNezaposleni koji se nalaze na birou ubuduće će se morati javljati svakih 45 dana umjesto dva mjeseca u Kantonu Sarajevo. To je regulirano Pravilnikom o evidencijama u oblasti zapošljavanja koji je stupio na snagu u septembru. Osim ovoga, nezaposlene osobe koje se prvi put prijavljuju na biro morat će potpisati izjavu da nigdje ne rade i da će, u suprotnom, snositi materijalnu i krivičnu odgovornost, piše Dnevni avaz.\nTo je potvrđeno i u Službi za zapošljavanje KS. Kako su rekli, taj pravilnik se primjenjuje od 27. septembra.\nPravilnik je, kako su naveli, usvojen na federalnom nivou te se primjenjuje u cijeloj Federaciji BiH.\n"Moramo istaknuti da su do sada nezaposleni saglasni da potpišu izjavu te je i potpisuju. Za sada nemamo bilo kakvih negativnih reakcija nezaposlenih na potpisivanje izjave", potvrdili su iz Službe.\nInače, oni koji budu dali netačne podatke u izjavi bit će izbrisani s evidencije nezaposlenih.\nS druge strane, građani smatraju kako ovo stvara samo veće opterećenje nezaposlenima.\nJasmin Čampara nam je kazao da ga niko nije obavijestio o promjenama te da mu baš nisu jasne.\n"Niko mi to nije javio. Slučajno sam čuo za ovo, ali niko mi nije provjereno javio sve dok nisam stigao na biro. Samo nam prave veće probleme, jer sada češće moramo dolaziti na biro", kazao je Čampara.\nElmir Durmišević također je dolaskom na biro saznao za ovu informaciju te, kako kaže, sve je ovo smišljeno samo s jednim ciljem.\n"Biroi su prepuni ljudi koji ne rade. Mislim da je ovo napravljeno samo da ih još više skinu s biroa, sa zdravstvenog osiguranja, da se prikaže kako je smanjen broj nezaposlenih", kazao je Durmišević.\nU skladu s novim pravilnikom nezaposlene osobe su dužne prilikom prvog prijavljivanja na evidenciju potpisati izjavu kojom potvrđuju svoj status na evidenciji.


„Kasperski“ traži dokaze o špijunaži – BiGportal.ba\n„Laboratorija Kasperski“ negirala je informacije medija da je kompanija korišc´ena za traženje tajnih dokumenata u SAD i traži da joj se pruže dokazi, saopštila je kompanija za Sputnjik.\n„Laboratorija Kasperski“ nema nikakve veze za situacijom opisanom u članku „Njujork tajmsa“ i drugih medija i nema nikakve informacije o tome. Još jednom potvrđujemo našu spremnost da sarađujemo sa američkim vlastima kako bismo odgovorili na sva pitanja o proizvodima kompanije, kao i internim procedurama“, rekao je predstavnik kompanije.\n„S obzirom na to da ’Laboratoriji Kasperski‘ nisu dostavljeni nikakvi dokazi o onome što se desilo, ne možemo da sprovedemo sopstvenu istragu o ovim neosnovanim izjavama. Ukoliko postoje bilo kakvi znaci da su infrastrukturu kompanije koristila trec´a lica, pitamo one koji imaju poverljive informacije o tome da nam ih daju“, dodao je sagovornik agencije.\nKompanija naglašava da smatra da je „izuzetno tužno kada nedokazane tvrdnje nastavljaju da utiču na imidž kompanije, koja za 20 godina rada nikada nije pomagala nijednoj vladi na svetu da se bavi sajber-špijunažom“.\nRanije je list „Volstrit džurnal“, pozivajuc´i se na izvore, saopštio da je Vlada Rusije koristila antivirus-program „Laboratorije Kasperski“ za dobijanje tajnog pristupa računarima širom sveta radi traženja dokumenata i informacija SAD i informacija klasifikovanih kao „stroga tajna“. Program koji je napravila moskovska firma „Laboratorija Kasperski“ navodno je redovno skenirao kompjuterske datoteke na kojima je instaliran softver za pretraživanje virusa i drugih zlonamernih programa.\nPrema izvorima „Njujork tajmsa“ izraelske službe bezbednosti otkrile su da su hakeri, po naređenju ruske vlade, pratili računare širom sveta uz pomoc´ programa „Laboratorije Kasperski“. Izraelski hakeri upali su u sistem „Kasperskog“ i upozorili SAD o ruskom uhođenju, zbog čega je program uklonjen sa državnih računara.


pink.rs | Povoljni uslovi za vožnju, popodne se očekuje pojačan saobraćaj\nPovoljni uslovi za vožnju, popodne se očekuje pojačan saobraćaj\nIntenzivniji saobraćaj mogu očekivati tokom popodneva i večeri zbog čega može dolaziti i do zadržavanja naročito na deonicama na kojima se izvode radovi poput deonice Umčari - Vrčin, gde se saobraćaj odvija u izmenjenom režimu. Do usporenije vožnje može doći i na auto - putu Miloš Veliki, gde se takođe očekuje veći broj vozila, saopštio je AMSS.\nU okviru međunarodne akcije zemalja članica evropske mree saobraćajnih policija "ROADPOL - DANI BEZBEDNOSTI", u Srbiji će od sutra sprovesti akcija pojačane kontrole brzine, alkoholisanosti i korišćenja sigurnosnog pojasa.\nPrema poslednjim informacijama dobijenim od JP "Putevi Srbije": na naplatnim stanicama na autoputevima u Republici Srbiji nema zadržavanja vozila.\nPrema informacijama Uprave granične Policije RS - dobijenim u 05:15 časova nema zadržavanja vozila na putničkim terminalima naših graničnih prelaza.\nGrađani Srbije koji od petka nakon 18 časova uđu u zemlju, biće pod posebnim zdravstvenim nadzorom. Oni će pri prelasku granice dobijaju zdravstveno upozorenje, u kome će biti upoznati sa svim obavezama koje su duni da ispune.\nUmeren intenzitet saobraćaja, povoljni uslovi za vožnju\nODLIČNI USLOVI ZA VOŽNJU: Suvi kolovozi i lepo vreme, posle podne očekuje se veći intenzitet saobraćaja\nAMSS: Dobri uslovi za vožnju, OPREZ zbog magle i radova


Kon: Država da shvati da nema više vremena, pojedinac da izbegne zaražavanje - Glas Zaječara\nHome Društvo Kon: Država da shvati da nema više vremena, pojedinac da izbegne zaražavanje\nEpidemiolog Predrag Kon ocenio je danas, povodom aktuelne epidemiološke situacije u Srbiji, da država „mora da shvati da nema više vremena“ a da je pojedinac „mora da izbegne zaražavanje“.\nČlan vladinog Kriznog štaba za suzbijanje epidemije napisao je na Fejsbuku i da zdravstveni radnici „moraju da izdrže“ u uslovima stalnog rasta broja novoinficiranih, onih kojima je potrebno bolničko lečenje ali i preminulih od posledica infekcije.\n„Šta može država da uradi? Da shvati da nema više vremena…Šta može pojedinac da uradi? Da izbegne zaražavanje…Šta mogu zdravstveni radnici da urade? Da izdrže… Moramo da usporimo virus“, naveo je Kon.\nOn je ranije izjavio da je Krizni štab predložio nove mere, medju kojima ograničavanje rada ugostiteljskih objekata do 18 časova u naredne dve nedelje i obavezu nošenja maske i na otvorenom u pešačkim zonama, dok je ministar zdravlja Zlatibor Lončar juče najavio da će mere biti usvojene „za dan ili dva“.\nPrethodni tekstBroj zaraženih nastavlja da raste: U Srbiji danas 3.822\nNaredni tekstPreminula još jedna osoba u Kladovu, u Majdanpeku sedam novoobolelih


Ekonomista koji je predvideo krizu 2008. najavljuje novi udar za 2020. godinu | Kamatica\nZvanični kurs Evra za dan 28.09.20. :: 117.5920 rsd\nPočetna > vest > Ekonomista koji je predvideo krizu 2008. najavljuje novi udar za 2020. godinu\nEkonomista koji je predvideo krizu 2008. najavljuje novi udar za 2020. godinu\nTekst objavljen: 19.06.2019 15:40\nAmerički ekonomista Nurijel Rubini, poznat pod nadimkom Dr Propast, jer je prvi najavio svetsku finansijsku krizu 2008. godine, najavljuje novu recesiju.\nU autorskom tekstu za "Project Syndicate", Rubini navodi da od 10 potencijalnih rizika koji bi mogli izazvati prvo američku pa globalnu recesiju, a na koje je upozoravao prošle godine, devet rizika i dalje postoji i da mnogi od njih potiču iz SAD. On tvrdi da iduće godine stiže nova globalna recesija.\nU rizike uključuje američke trgovinske ratove s Kinom i drugim zemljama, ograničavanje migracija, stranih direktnih ulaganja i transfera tehnologije, što bi moglo da ima, smatra, ozbiljne implikacije za globalne dobavljačke lance i da pojača opasnost od stagflacije (usporavanje rasta uz povećanje inflacije).\nNapominje da je rizik usporavanja američkog privrednog rasta sada postao akutniji jer se "istrošio" stimulans koji je američkoj ekonomiji davala poreska reforma koju je 2017. godine sproveo predsednik Donald Tramp.\nAmerička tržišta kapitala, smatra Rubini, i dalje deluju "naduvano", a u medjuvremenu su nastali dodatni rizici povezani s novijim oblicima dugova, uključujući i dugove mnogih tržišta u usponu, gde je velik deo zaduživanja denominovan u stranim valutama.\nImajući u vidu da su mogućnosti centralnih banaka da budu zajmodavci u krajnjoj instanci sve više ograničene, nelikvidna finansijska tržišta su ranjiva i mogući su iznenadni lomovi i drugi poremećaji, upozorava on.\n"Jedan od takvih poremećaja mogao bi da izazove američki predsednik Donald Tramp koji bi mogao da se nadje u iskušenju da stvori spoljnopolitičku krizu sa zemljom poput Irana. To bi moglo na domaćem terenu da ojača njegovu podršku medju biračima, ali bi takođe moglo da inicira naftni šok", piše Rubini.\nMimo SAD, razloge za zabrinutost vidi i u krhkosti ekonomskog rasta vrlo zadužene Kine i drugih ekonomija u usponu, kao i u ekonomskim, političkim i finansijskim rizicima u Evropi.\nAmerički ekonomista navodi da je u razvijenom delu sveta izbor alata koji se mogu primeniti kao odgovor na krizu i dalje ograničen, a da se monetarne i fiskalne intervencije i "zaštitna mreža" za privatni sektor, kao orudja koja su korišćena posle finansijske krize 2008, danas ne mogu upotrebiti sa istim efektima.\nPoslednji, deseti faktor, na koji je i lani upozoravao, jeste kamatna politika američkih Federalnih rezervi (Fed).\n"Nakon povećanja kamate, kao odgovor na prociklične fiskalne stimuluse Trampove administracije, Fed je u januaru zauzeo drugačiji stav. Gledajući unapred, veća je verovatnoća da će Fed i druge glavne centralne banke u svetu smanjivati kamatne stope kako bi na taj način upravljale raznim potresima u globalnoj ekonomiji", procenjuje Rubini.\n"Trgovinski ratovi i potencijalni skokovi cena nafte predstavljaju rizike na strani ponude, ali oni takodje prete agregatnoj tražnji, a time i rastu potrošnje jer carine i više cene goriva smanjuju raspoloživi dohodak. Sa tako mnogo neizvesnosti, kompanije će se verovatno opredeliti za smanjenje kapitalne potrošnje i investicija", dodaje on.\nU takvim uslovima, kako navodi, dovoljno ozbiljan potres mogao bi da dovede do globalne recesije čak i ako centralne banke budu brzo reagovale.\nDr Propast podseća da su, na kraju krajeva, i u periodu 2007-09. godine Fed i druge centralne banke reagovale agresivno na potrese koji su bili okidač za globalnu finansijsku krizu, ali da nisu uspele da spreče "veliku recesiju".\n"Danas, početna pozicija Feda je kamatna stopa koja se kreće u rasponu 2,25 do 2,5 posto, a u septembru 2007. godine iznosila je 5,25 procenata. U Evropi i Japanu su kamate centralnih banaka već na negativnoj teritoriji, i suočiće se sa limitima u pogledu toga koliko još mogu da idu ispod nule", smiatra Rubini.\nDodaje takođe da bi se centralne banke sa "naduvanim bilansima", nakon nekoliko rundi kvantitativnog popuštanja, suočile sa sličnim ograničenjima ako bi se ponovo odlučile na velike kupovine aktiva.\nŠto se tiče fiskalne strane, Rubini primećuje da mnoge razvijene ekonomije danas imaju veće deficite i veći javni dug nego pre globalne finansijske krize, što im ostavlja mali prostor za trošenje na podsticaje. Prema njegovoj oceni, "u zemljama u kojima su populistički pokreti ponovo u usponu, a vlade skoro insolventne, spasavanje finansijskog sektora neće biti tolerisano" kao što je to bio slučaj 2008. godine.\nPosebnu pažnju u tekstu Rubini posvećuje američko-kineskom tehnološkom ratu kao riziku koji bi neposredno mogao da inicira recesiju 2020. godine. Konflikt bi, smatra, mogao dalje da eskalira na nekoliko načina.\n"Trampova administracija bi mogla da poveća carine i na preostali deo kineskog izvoza, a zabranom korišćenja američkih komponenti mogle bi da budu obuhvaćene i druge kineske kompanije, nakon Huaveja, što bi moglo da dovede do opšteg procesa deglobalizacije... Ako bi se to dogodilio, Kina bi imala nekoliko opcija da se osveti SAD, među kojima je i zatvaranje tržišta za američke multinacionalne kompanije poput Epla", upozorava Rubini.\nPo takvom jednom scenariju, potres na tržištima širom sveta bio bi dovoljan da dovede do globalne krize, bez obzira na to šta rade glavne centralne banke.\nSa trenutnim tenzijama koje već utiču na poslovno, potrošačko i poverenje investitora i koje usporavaju globalni rast, dalja eskalacija bi uvela svet u recesiju, koju će, s obzirom na obim privatnog i javnog duga, verovatno pratiti još jedna finansijska kriza, zaključuje Rubini, profesor na Poslovnoj školi Stern Njujorškog univerziteta.\nnjuriel rubini 2008 globalna kriza svetska kriza ekonomska kriza svetska ekonomska kriza ekonomija 2020


Veselin Vukotić uhapšen zbog pokušaja ubistva u kladionici u Novom Sadu\nProtiv Vukotića se pred Višim sudom u Novom Sadu vodi krivični postupak za ubistvo Duška Boškovića 1997. godine u Prčnju.\nVukotić se u tom postupku branio sa slobode, pošto mu je sud odobrio ponavljanje suđenja i u aprilu 2011. obustavio izdržavanje kazne od 20 godina zatvora na koju je u odsustvu bio osuđen zbog ubistva Boškovića.\nU odluci kojom je Belgija odobrila izručenje određeno je da se suđenje Vukotiću za ubistvo Boškovića može ponoviti samo u Srbiji, a pošto on ima prebivalište u Novom Sadu, novosadski sud je određen kao nadležan za ponavljanje postupka.\nOn je bio upućen na izdržavanje kazne zatvora, koje mu je prekinuto radi lečenja, uz odobrenje Ministarstva pravde.\nOdmah posle tog ubistva Vukotić je pobegao iz zemlje, a za saučesništvo u ubistvu u tadasnjme Okružnom sudu u Beogradu sudilo se Darku Ašaninu, ubijenom 1. jula 1998. godine, dok se tadašnjem inspektoru beogradske policije Miroslavu Bižiću Biži, ubijenom 21. maja 1996. godine, sudilo zbog zloupotrebe položaja jer je pomogao Vukotiću da pobegne.\nAšanin i Bižić oslobođeni su optužbi.\nUbistvo Miroslava Bižića Biže:\nEKSPRESNO HAPŠENJE Upali u kladionicu i uz pretnju pištoljem uzeli 200.000 dinara, policija ih uhapsila nakon pljačke\nHAPŠENJE U BEOGRADU Osumnjičeni za pokušaj ubistva iza rešetaka


Izvor: VOA, 24.Jun.2021, 21:01\nApelacioni sud privremeno je zabranio Rudiju Đulijaniju da se bavi advokaturom u Njujorku zato što je davao lažne izjave da su predsednički izbori 2020. godine pokradeni na štetu njegovog klijenta, bivšeg predsednika SAD Donalda Trampa. Đulijani, bivši tužilac na Mehnetnu i bivši gradonačelnik Njujorka, kažnjen je zbog davanja "dokazano netačnih i obmanjujućih" izjava da je rasprostranjena prevara podrila izbore na kojima je pobedio demokrata Džo Bajden. Sud je naveo da je Đulijani dao brojne lažne izjave o glasanju u Arizoni, Džordžiji i Pensilvaniji, između ostalog i da nisu pravilno prebrojane stotine hiljade glasova koji su pristigli poštom. Pozivajući se na nemire u Kapitolu 6. januara, sud je ocenio da bi Đulijanijeva spremnost da širi tvrdnje o nameštenim izborima mogla da podrije poverenje javnosti u izborni proces i u pravnu profesiju. "Ovu zemlju duboko dele stalni napadi na legitimitet izbora 2020. godine i na našeg aktuelnog predsednika Džozefa Bajdena. Ta šteta se uvećava sa lažnim izjavama Đulijanija, koji deluje se autoritetom advokata, koristeći veliki megafon", napisao je sud. Sud je takođe naveo da bi suspenzija, koja odmah stupa na snagu, mogla da bude trajna. Đulijani nije komentarisao presudu. Njegovi advokati su međutim ocenili da je odluka suda razočaravajuća. "Naš klijent ne predstavlja opasnost po javni interes. Verujemo da će nakon punog razmatranja ovih pitanja na pretresu, gospodin Đulijani ponovo biti cenjeni član pravne profesije kojoj je služio mnogo godina, na više položaja", navodi se u saopštenju advokata. Đulijanija, republikanca, za klevetu je tužila kompanija "Dominion Voting Systems" koja je tražila odštetu od milijardu 300 miliona dolara zbog tvrdnji da su njene glasačke mašine pomogle da Bajden dobije Trampove glasove. Federalni tužioci na Mehnetnu takođe istražuju Đulijanijeve poslove u Ukrajini, između ostalog i da li je kršio zakone o lobiranju delujući kao neregistrovani strani agent dok je bio Trampov advokat. Federalni agenti su tokom pretresa Đulijanijevog doma i kancelarije zaplenili 18 elektronskih uređaja. Đulijani je odbacio optužbe.\nNezavisne Novine: Trampovom advokatu suspendovana licenca\nSud privremeno zabranio Rudiju Đulijaniju da se bavi advokaturom u Njujorku


EIB i IRF potpisali ugovor o pozajmici vrijednoj 50 miliona za pomoć preduzećima – Bankar.me\nEIB i IRF potpisali ugovor o pozajmici vrijednoj 50 miliona za pomoć preduzećima\n2 weeks ago BANKE, Članci, CRNA GORA, CRNA GORA, SVE VIJESTI Leave a comment\nEvropska investiciona banka (EIB) i crnogorski Investiciono razvojni fond (IRF) potpisali su ugovor o pozajmici vrijednoj 50 miliona eura za brži oporavak malih i srednjih (MSP) i preduzeća sa srednjom tržišnom kapitalizacijom u Crnoj Gori nakon epidemije koronavirusa.\nMSP, kao i preduzeća sa srednjom tržišnom kapitalizacijom koja posluju u sektoru turizma i drugim sektorima u Crnoj Gori koji su najteže pogođeni pandemijom, moći će da koriste sredstva iz kredita vrijednog 50 miliona eura.\nIz EIB-a je saopšteno da će kredit pružiti podršku za brži oporavak crnogorske privrede kroz povoljnije finansiranje za MSP, preduzeća sa srednjom tržišnom kapitalizacijom i javna preduzeća kako bi se sačuvala radna mjesta i likvidnost preduzeća.\n„Kredit je dio programa podrške Tima Evropa za oporavak Zapadnog Balkana od Covid-19, koji je najavljen na samitu EU-Zapadni Balkan, održanom u Zagrebu u aprilu. Ovaj program preduzećima pruža povoljno finansiranje kako bi se obezbijedio nastavak njihovog poslovanja i brži i održiviji oporavak od pandemije“, navodi se u saopštenju.\nOva kreditna linija, kako su objasnili, takođe predstavlja prvu tranšu iz programa kreditiranja vrijednog 500 miliona eura koji je Upravni odbor EIB-a odobrio u junu, a koja je namijenjena javnom sektoru i nacionalnim promotivnim bankama u regionu Zapadnog Balkana.\nPotpredsjednik EIB-a, Dario Scannapieco, kazao je da su MSP i preduzeća sa srednjom tržišnom kapitalizacijom u Crnoj Gori teško pogođena pandemijom Covid-19.\n„S obzirom na to da je turizam glavni pokretač ekonomskog rasta, EIB će pomoći Crnoj Gori da se suoči sa ovim do sada neviđenim izazovima, te će pružiti podršku primarnom izvoru prihoda u zemlji, bržem oporavku i razvoju otpornije ekonomije. Naši povoljniji krediti pružiće podršku drugim ključnim sektorima, kao što su trgovina, transport i građevinarstvo“, saopštio je Scannapieco.\nPredsjednik IRF-a, Zoran Vukčević, rekao je da je EIB još jednom pokazala da je pravi prijatelj Crne Gore i strateški partner IRF-a, time što je pružila dodatnu podršku u kriznim i izazovnim vremenima koja su pred crnogorskom ekonomijom, ali i pred drugim privredama širom svijeta.\n„Sredstva iz kredita za odgovor na krizu izazvanu pandemijom Covid-19 namijenjena su za očuvanje likvidnosti i radnih mjesta, ali takođe i za razvojne projekte koji će doprinijeti stvaranju nove ekonomske vrijednosti u Crnoj Gori i podržati transformaciju naše ekonomije u cirkularni i održivi sistem u postpandemijskom periodu koji slijedi“, objasnio je Vukčević.\nDo sada su, kako je naveo, ova sredstva upotrijebljena za podršku preko 750 projekata koji su stvorili i/ili sačuvali preko 25 hiljada radnih mjesta u Crnoj Gori.\n„Vjerujem da su ovi projekti dali poseban impuls razvoju ekonomije Crne Gore i jačanju njenog puta evropskih integracija”, dodao je Vukčević.\nAmbasadorka EU i šefica Delegacije EU u Crnoj Gori, Oana Cristina Popa, kazala je da MSP predstavljaju okosnicu crnogorske ekonomije i generišu više od tri četvrtine radnih mjesta i skoro 70 odsto dodate vrijednosti.\n„Čak i prije krize izazvane pandemijom COVID-19, MSP bila su suočena sa brojnim izazovima, kao što su slab pristup finansiranju, birokratija, neodgovarajuća infrastruktura i nedovoljno kvalifikovana radna snaga“, navela je Popa.\nPrema njenim riječima, EU tradicionalno podržava sektor MSP, te pomaže preduzećima da se izbore sa tim izazovima i povećaju konkurentnost crnogorske ekonomije.\n„U vrijeme zdravstvene i ekonomske krize bez presedana, pomoć EIB je još dragocjenija dok se MSP bore da očuvaju likvidnost i radna mjesta. U kombinaciji sa planiranom pomoći Delegacije EU za podršku mikro i malim preduzećima u borbi sa posljedicama pandemije Covid-19, ovaj ugovor o kreditu pruža značajnu osnovu za brži oporavak crnogorske ekonomije”, ocijenila je Popa.\nKredit EIB biće dostupan pojedinačnim preduzetnicima, privrednim društvima i javnim preduzećima iz različitih sektora preko IRF.\nTa operacija naročito ima za cilj da pomogne u rješavanju izazova u pogledu obrtnog kapitala, likvidnosti i investicionih ograničenja sa kojima se suočavaju MSP i preduzeća sa srednjom tržišnom kapitalizacijom u Crnoj Gori u kontekstu pandemije Covid-19.\nKreditna linija će omogućiti veću fleksibilnost za ubrzanje isplate sredstava i rješavanje najhitnijih problema koji se tiču likvidnosti i zapošljavanja.\nSredstva će podstaći otvaranje novih radnih mjesta i izvođenje obuka za mlade u okviru Evropske inicijative za zapošljavanje i obuku mladih za Zapadni Balkan (EYET) koja ima za cilj unapređenje zapošljavanja mladih u Crnoj Gori.\nDo današnjeg dana, EIB i IRF su zaključili pet sporazuma i isplatili 320 miliona eura za potrebe crnogorske ekonomije, što je sačuvalo više od 25 hiljada radnih mjesta.\nPOJMOVIIRF IRF EIB krediti IRF\nPrevious Nova Vlada hitno mora naći novac i pregovarati sa EU i MMF-om\nSljedeći Naslovne strane dnevnih novina za 15. septembar\nCrnoj Gori zajam od 40 miliona od Razvojne banke Savjeta Evrope\nU periodu pandemije IRF podržao 650 projekata u iznosu od 140 miliona eura\nBožo Mihailović izabran za predsjednika Odbor...\nGlavni grad ponudio 477 hiljada eura za imovi...


Koalicija za slobodu medija: Opasno targetiranje na Televiziji Pink - Ozonpress :: internet portal\nTag: pamflet, targetiranje, TV Pink\nKoalicija za slobodu medija izražava veliku zabrinutost zbog emitovanja pogromaškog pamfleta „Meta porodica“ na Televiziji Pink, i poziva nadležne organe i tela da zaštite etiketirane novinare, političare i javne ličnosti, ali i javnost od opasnih manipulacija i laži kojima obiluje sporni televizijski prilog.\nTelevizija Pink je u nedelju uveče u svojoj centralnoj informativnoj emisiji „Nacionalni dnevnik“ emitovala dvadesetominutni kvazi-dokumentarni film „Meta porodica“, u kom se mnoge javne ličnosti, a među njima mnogi nezavisni novinari, optužuju da u saradnji sa kriminalcima i stranim obaveštajnim službama organizuju likvidaciju Aleksandra Vučića i njegove porodice.\nSugerisanjem da ugrožavaju bezbednost i prizivaju atentat na članove porodice Vučić, ponovo se crta meta na čelo profesionalnim novinarima, a posebno najviše označenim u toj svojevrsnoj „tv-poternici“ emitovanoj na televiziji sa nacionalnom pokrivenošću – Stevanu Dojčinoviću, Branku Čečenu, Slobodanu Georgievu i Zoranu Kesiću.\nPozivamo Ministarstvo unutrašnjih poslova Srbije i Republičko javno tužilaštvo da se oglase povodom tvrdnji da novinari ugrožavaju najviše predstavnike Republike Srbije i da saopšte da li su iznete tvrdnje u spomenutoj emisiji tačne.\nKoalicija za slobodu medija pruža podršku kolegama i poziva građane i građanke, kao i druge organizacije i institucije da osude bestijalan i opasan napad na naše kolege i druge javne ličnosti.\nBeograd – Novi Sad – Kragujevac, 11. januar 2022. godine\nAktivisti traže „proterivanje“ Rio Tinta\n15 godina zajedno stvaramo bolji svet\nOsuda napada na novinare TV Pink ali ne i na čačanske\nDveri: Incident bio posle našeg odlaska. Odgovorno obezbeđenje TV Pink\nNovinarka TV Pink direktorka Lutrije Srbije


Bjeković razgovarao sa Veljovićem: Privođenje novinara da bude krajnja nužna mjera – Pljevaljske novine\nPočetna / Vijesti / Društvo / Bjeković razgovarao sa Veljovićem: Privođenje novinara da bude krajnja nužna mjera\n„S tim u vezi, u razgovoru Zaštitnika sa direktorom Uprave policije ocijenjeno je da procesuiranje novinara na ovaj način mora biti krajnja nužna mjera, upotrijebljena nakon što su iscrpljene sve druge mogućnosti i trajati najkraće moguće“, navodi se u saopštenju.\n„Iako su prema standardima međunarodnog prava veoma široke granice uživanja i poštovanja slobode izražavanja i medijskih sloboda, važno je ukazati da one svakako podliježu ograničenju i nisu apsolutne. Iako tumačenje ovih normi u osjetljivim i tenzičnim društvenim momentima može biti teže i kompleksnije, potrebno je da ovako restriktivne mjere borbe sa dezinformacijama budu primijenjene i obrazložene samo u krajnje opravdanim uslovima, u skladu sa međunarodnom praksom, standardima i preporukama u ovoj oblasti, na koju je prethodnih dana ukazano sa brojnih relevantnih adresa. Takvo postupanje neophodno je iz razloga da se ne bi ugrozilo ili ograničilo pravo na slobodu izražavanja, kao jedno od temeljnih vrijednosti demokratskih društava i preduslova za ostvarivanje brojnih drugih prava i sloboda“, navodi se u saopštenju Ombudsmana.\nInstitucija Zaštitnika će, poručuju, nastaviti da se zalaže za punu zaštitu novinara i obezbjeđivanje uslova za unapređenje uslova njihovog rada, imajući u vidu ulogu i značaj koji su novinari „imali i imaju u svim društvima i vremenima“, podrazumijevajući da svoj posao obavljaju profesionalno, u skladu sa pravilima struke i etike.\n„Nažalost, svjedoci smo i brojnih drugačijih primjera što je posebno izraženo kada na dnevni red dođu neka važna i osjetljiva pitanja, kada što je trenutni slučaj. U situacijama kada neke teme dijele društvo i proizvode čitav niz povezanih događaja, zadatak svih koji na bilo koji način participiraju na javnoj sceni i kreiraju društveni diskurs jeste da daju svoj maksimum kako bi doprinijeli stabilizaciji odnosa, demokratskom odgovoru i najboljem rešenju za sve aktere u smirivanju tenzija“, navodi se u saopštenju Ombudsmana.\n„S tim u vezi očekujemo da medijska zajednica u što skorije vrijeme kreira i pokrene aktivnosti u cilju suzbijanja poplave dezinformacija i propagande i jačanja medijske pismenosti“, zaključuje se u saopštenju.\nhapšenja novinara ombudsman Bjeković. Veselin Veljović Uprava policije CG\t2020-01-14\nKljučne rečihapšenja novinara ombudsman Bjeković. Veselin Veljović Uprava policije CG\nPrethodna Opština stipendira 22 studenta\nSledeća Direktor pljevaljskog Vodovoda najavio realizaciju više projekata


DODIKOVO NESHVATLJIVO REZONOVANJE: 'Uvođenje skenera donijelo bi više neizvjesnosti i pretpostavki za lopovluk...' | Slobodna Bosna\nDODIKOVO NESHVATLJIVO REZONOVANJE: "Uvođenje skenera donijelo bi više neizvjesnosti i pretpostavki za lopovluk..."\nPredsjednik Republike Srpske Milorad Dodik izjavio je da je primarno zainteresovan za razvoj RS, ali da je mnogo toga zaustavljeno na nivou BiH, zbog čega želi da kao član Predsjedništva BiH omogući lakše procedure i dogovore za sve, kao i da zajednički nivo ne može da blokira RS.\n"Rješenje je jednostavno - da niko nikoga ne spori, niko nikome ne sprečava bilo šta i da svi jedni druge pomažu. Vjerujem da se samo na taj način mogu nekako resetovati odnosi. Pokušaji koje smo vidjeli u posljednje tri-četiri godine jačanja zajedničkih institucija nisu u duhu Dejtonskog sporazuma niti u našem interesu", rekao je Dodik za sarajevske "Dane", čiji je dio danas objavilo "Oslobođenje".\nDodik je istakao da želi da se Ustav i Dejtonski sporazum provode onako kako je napisano.\n"Iz tih sam razloga prvenstveno najavio kandidaturu (za člana Predsjedništva BiH), mada postoje i neki drugi, partijski razlozi: ja sam predsjednik SNSD-a i prirodno je da najjača partija treba da ima kandidate za individualna mjesta", rekao je Dodik.\nOn je podsjetio da ne može da obnovi mandat za predsjednika RS zato što je tu dužnost obavljao već dva puta.\n"Da bi se pojačala snaga SNSD-a na izborima, važno je da predsjednik bude kandidovan na jednoj individualnoj funkciji. S druge strane, samo Predsjedništvo po ovlaštenjima možda ne iziskuje najvažnije političke ličnosti iz Republike Srpske, ali svjestan sam i prednosti i svih drugih stvari", naglasio je Dodik.\nKonstatujući da Hrvati i Bošnjaci biraju svog člana Predsjedništva, Dodik je rekao da bi želio da u budućem sastavu Predsjedništva BiH bude ekipa koja može da uspostavi princip da niko nikome ne smeta i niko nikoga ne osporava.\n"I da pokušamo da napravimo jedan program za BiH koji se sastoji od nekoliko tačaka, a prva vi bila odbaciti bilo kakav intervencionizam u BiH, druga je napraviti program ekonomskih mjera zaštite naše domaće proizvodnje, treća – uspostaviti jedan sasvim novi investicioni ciklus i ući u unutrašnje razgovore o provođenju Dejtonskog sporazuma", precizirao je Dodik.\nOn je dodao da bi volio da BiH prije nego što on uđe u Predsjedništvo postane kandidat za EU.\n"Radeći ovdje, bio sam često u prilici da iz programa pridruživanja rješavam mnoga teška pitanja. Naša orijentacija ka evorpskom putu nije upitna. Mislim i da je stvoren odličan osnov, mehanizam koordinacije, i taj mehanizam treba da zaživi u svim svojim suštinskim stvarima, kao mjesto dogovora, koje će onemogućiti bilo kakav zastoj. EU je moj cilj", naglasio je Dodik.\nDodik kaže da Predsjedništvo BiH ne bi bilo vrhunac njegove karijere, jer tek ulazi u najbolje godine za politiku.\nLider SNSD-a rekao je da uvođenje skenera na birališta nije provodivo do novih izbora jer bi došli u situaciju ili odgađanja izbora ili da oni ne budu provedeni u skladu sa zakonom.\n"Svi relevantni pokazatelji govore o tome da je to i namjera određenih krugova", naveo je Dodik i dodao da se time dovodi u sumnju regularnost izbora, jer bi oni koji bi radili softver za čitanje podataka mogli da kreiraju izbore kako hoće.\nKonstatujući da je mnogo toga nejasno u vezi sa predloženim izmjenama Izbornog zakona BiH kojim se predviđa uvođenje skenera, Dodik je rekao da razumije populistički pristup, ali da to unosi više neizvjesnosti i više pretpostavki za lopovluk nego što je to sa sadašnjim zakonom evidentirano.\n"Mi želimo izbore 7. oktobra, ali ovaj zakon bi ih samo spriječio", naglasio je Dodik, dodavši da ga ne interesuju priče o nestalom papiru iz Centralne izborne komisije BiH i da je to pitanje za istražne organe.\nKada je riječ o putu BiH ka NATO-u, on je rekao da on nije imao problema sa Akcionim planom za pridruživanje (MAP) NATO-u, što je svojevremeno odobrio član Predsjedništva BiH Nebojša Radmanović.\n"Ali onda se NATO upleo ovdje i rekao da možemo aktivirati MAP tek kada se riješi pitanje neke imovine koja je isforsirana od krugova iz Sarajeva", naveo je Dodik.\nOn je poručio da se može čak i aktivirati MAP, da mu to ne smeta, ali da neće dobiti imovinu koju traže.\n"Kada dođe NATO, mi smo rekli da smo vojno neutralni. Nećemo donijeti odluku ni za neki vojni savez s Rusima niti s NATO-om iz niza razloga", zaključio je predsjednik RS\nE, AKO MU ONI NE POMOGNU...: Ne biste vjerovali s kim se danas sastaje član Predsjedništva Bosne i Hercegovine Milorad Dodik!?\n17. Okt. 20192\nSTIGAO ODGOVOR SNSD-a: "SDS i PDP su na izborima dobili poruku"\n16. Okt. 20191


Djelovanje Progresa - LGBT Forum Progres\nPočetna Djelovanje Progresa\nLGBT Forum Progres je nevladina organizacija koja okuplja sve LGBTIQ+ osobe u Crnoj Gori i zalaže se za poštovanje, promociju i zaštitu njihovih ljudskih prava i sloboda i punu ravnopravnost u društvu.\nVizija: Crna Gora kao demokratska i evropska država, sa društveno prihvaćenom, vidljivom i zaštićenom LGBTIQ+ zajednicom.\nMisija: Kreiranje sigurnog, inkluzivnog i podsticajnog okruženja za sve LGBTIQ+ osobe, kroz izgradnju i jačanje zajednice, javno zastupanje i zagovaranje, socijalnu i zdravstvenu zaštitu, političku i ekonomsku participaciju i obezbjeđivanje razvojnih mogućnosti u svim oblastima.\nCiljevi zbog kojih je LGBT Forum Progres osnovan su:\nOkupljanje LGBTIQ+ osoba i javno zastupanje njihovih ljudskih prava, sloboda i interesa; te senzibilizacija, informisanje i edukacija profesionalaca, institucija i javnosti o ljudskim pravima i slobodama LGBTIQ+ osoba;\nIzgradnja sveukupnih kapaciteta LGBTIQ+ osoba, kroz osnaživanje njihovog socijalnog, pravnog, ekonomskog, društvenog, kulturnog, zdravstvenog, obrazovnog i sportskog položaja u društvu;\nZaštita, unapređenje i praćenje stanja ljudskih prava LGBTIQ+ osoba u Crnoj Gori, kroz monitoring rada, izgradnju kapaciteta i razvoj ljudskih resursa: institucije Ombudsmana, Ministarstva za ljudska i manjinska prava, pravosudnog sistema, sistema bezbjednosti, socijalnog sistema, zdravstvenog sistema, obrazovnog sistema, sistema kulture, zakonodavnog sistema i drugih državnih i nezavisnih institucija, te drugih aktera civilnog društva.\nTrajno poboljšanje pravnog, socio-ekonomskog, društvenog, obrazovnog i kulturnog položaja LGBTIQ+ osoba u društvu, uz posebni fokus na višestruko diskriminisane i marginalizovane grupe u okviru LGBTIQ+ zajednice, kao što su: lica sa invaliditetom, RAE populacija, transrodne osobe, interpolne osobe, žene, mladi, stara lica, seksualni radnici i radnice, osobe koje žive sa HIV/AIDS-om, tražioci azila i migranti i drugi.\nAngažovanje na ostvarivanju osnovnih ljudskih, građanskih, političkih, ekonomskih, socijalnih i kulturnih prava i sloboda LGBTIQ+ osoba, kroz kreiranje, promociju i razvoj: Queer kulture i LGBTIQ+ subkulture, politika socijalne kohezije, rodne ravnopravnosti i jednakih šansi, antidiskriminatornog pristupa i pozitivnog zakonodavstva u domenu LGBTIQ+ zajednice, tačnih i utemeljenih stavova šire javnosti u odnosu na LGBTIQ+ osobe, opšte solidarnosti i podrške unutar LGBTIQ+ zajednice, pravne, psihosocijalne, zdravstvene i drugih vrsta pomoći i podrške, zdravih stilova života, mentalnog zdravlja i ličnih kapaciteta LGBTIQ+ osoba, sportskog i zdravstvenog života LGBTIQ+ osoba, drugih aktivnosti i programa od značaja za LGBTIQ+ zajednicu u Crnoj Gori.\nKreiranje i upravljanje ključnim socijalnim servisima podrške za LGBTIQ+ zajednicu, u koje spadaju Sklonište za žrtve nasilja, dnevni centri, drop-in centri, servisi stručne podrške (pravne, psihosocijalne, zdravstvene i sl.), te svi drugi servisi od značaja za LGBTIQ+ zajednicu;\nOstvarivanje saradnje sa lokalnim, nacionalnim i međunarodnim LGBTIQ+ organizacijama, te drugim organizacijama koje djeluju u domenu ljudskih prava i sloboda.\nLGBT Forum Progres djeluje kroz planiranje, organizovanje i implementacija tematskih programa, servisa i aktivnosti od značaja za LGBTIQ+ zajednicu.


Deset prednosti igara u učionici – Septembar\nDeset prednosti igara u učionici\n25. marta 2019. 25. marta 2018. by Dragovan Vasic\nIstraživanja su pokazala da postoje mnoge koristi od uvođenja igara u učionice, i to svakodnevno. Prilikom planiranja/osmišljavanja časova, nastavnici bi trebalo da uvrste bar jednu igru dnevno u jednu od ključnih oblasti nastavnog plana, kao sredstvo za podučavanje ili sredstvo za učenje, kao strategiju za procenjivanje ili kao sredstvo za motivaciju đaka.\nKroz igru, učenici se više uključuju u gradivo koje uče, sadržaj se bolje pamti i raste pozitivno raspoloženje (energija) među učenicima.\n„Kroz igru mozak najbolje uči” – Dajen Ekman\n1. MOTIVACIJA RASTE\nIgranje igara povećava sveukupnu motivisanost u učionici. Dok se igraju, učenici su više motivisani da uče, obraćaju pažnju na postavljene zadatke i u njima učestvuju. Igre pomažu učenicima da se osete kao deo ekipe kao i da sami preuzmu odgovornost prilikom učenja. Igre takođe mogu da posluže kao odlično sredstvo za održavanje discipline i da pomognu da se učenici motivišu.\n2. TAKMIČARSKI DUH\nMeđu učenicima često vlada veliko rivalstvo, naročito među dečacima. Igre su odličan način da se kanališe i kontroliše rivalstvo među vršnjacima. Uvođenjem igara učenici mogu da jačaju takmičarski duh na pravi način, takmičeći se jedni protiv drugih dok igraju neku igru i bodreći jedni druge tokom drugih nastavnih aktivnosti.\n3. SIMULATOR STRATEGIJE\nVećina igara zahteva osmišljavanje strategije za rešavanje problema kao i planiranje. Primenom niza strategija u igri, učenici vežbaju sposobnost pamćenja, rešavanja problema i podižu nivo mentalnih funkcija. Stimulacija mozga nekom igrom strategije može biti odlična vežba za moždane funkcije.\n4. POZITIVNA ENERGIJA MEĐU VRŠNJACIMA\nKorišćenjem igara u nastavi, kao i u procesu predavanja i učenja, povećava se zainteresovanost za gradivo, motivišu se đaci da više učestvuju i dolazi do stvaranja pozitivnog pristupa učenju. Igre takođe mogu da stvore i pozitivna sećanja i iskustva vezana za učenje.\n5. SMANJENJE STRESA\nOdgovaranje na pitanja u radnim sveskama ili pisanje sastava može biti prilično zastrašujuće i stresno za pojedine učenike. Ovo takođe može dovesti do osećanja odbojnosti učenika prema svom radnom okruženju.\nUmesto radnih svezaka, vežbanki i slično, upravo korišćenje igara dovodi do smanjenja stresa ili treme kod učenika kada treba da demonstriraju kako vladaju znanjem, veštinom i koliko su razumeli temu. Što imaju manju tremu, to će im biti lakše da izgrade pozitivna osećanja prema svom radnom okruženju i da pokažu pravi nivo svog znanja.\n6. POBOLjŠANJE PAMĆENJA\nIgranje niza igara specifičnog sadržaja može da poveća sposobnost pamćenja. Dok se igraju, učenici treba da pamte važne detalje o temi igre, ali takođe vežbaju i da brže misle i reaguju.\nIgre koje su osmislili sami učenici mogu da se pokažu i kao najefikasnije. Smišljanje i realizovanje igre od đaka zahteva da um koriste da osmisle sadržaj, pitanja i odgovore koji su neophodni za igru, a zatim da odgovore na pitanja koja su im zadata u nastavnoj temi.\n7. SARADNJA U ODELJENJU\nIgranje igara u učionici povećava saradnju u odeljenju. Učenici treba da rade kao ekipa ukoliko se takmiče svi protiv nastavnika, ili međusobno – formiranjem manjih takmičarskih grupa.\nKroz igre učenici uče kao da menjaju mesta u timu, razvijaju poštovanje jedni prema drugima, razvijaju umeće da slušaju druge i uče se poštenom takmičenju. Igre iz učionice mogu biti korisne i za jačanje odeljenja kao tima (team building).\n8. UPOZORENJE I PAŽNJA\nIgranje igara od učenika zahteva da veoma obraćaju pažnju na detalje. Ako igra brzo teče, učenik treba da bude i pažljiv i spreman da brzo reaguje. Ova pažnja prilikom igranja neke igre može pomoći učenicima da ostaju fokusirani na druge zadatke u učionici tokom dana.\n9. DRUŽENJE I ZABAVA\nIgranje u učionici uvek je veoma zabavno. Dok se igraju, proizvodi se hormon endorfin koji stimuliše mozak i pospešuje osećanje ushićenosti. Ova ushićenost izaziva intenzivno osećanje sreće i uzbuđenja među đacima u odeljenju, što doprinosi stvaranju pozitivnog radnog okruženja.\n10. NOVA ZNANJA\nIgre su odlično sredstvo za učenje u učionici jer novo znanje čine stabilnim. Nakon podučavanja novog sadržaja, učenicima pružite igru koja će utvrditi njihovo razumevanje i to povezati s onim što već znaju. Zadatak da đaci kreiraju svoje specifične igre, specifične sadržine, takođe može da olakša ocenjivanje na kraju radne jedinice (časa/tromesečja…).\nPrevod i lektura Septembar doo


Operacija baraž: Ko su mogući saradnici Dušana Bajevića na klupi Zmajeva - mojusk.ba\nNogometna reprezentacija Bosne i Hercegovine u subotu je dobila novog selektora. Na klupu reprezentacije Bosne i Hercegovine sjeo je Dušan Bajević, proslavljeni bosanskohercegovački nogometni trener koji je najveći trag ostavio u grčkim velikanima AEK-u, Olympiakosu i PAOK-u.\nNakon što je Bajević imenovan za selektora reprezentacije Bosne i Hercegovine pojavilo se mnogo pitanja na koja ćemo odgovore dobiti jako brzo. Bajević prije svega mora da sastavi stručni štab, a nekoliko imena dovodi se u vezu sa klupom reprezentacije Bosne i Hercegovine. Bajević bi volio u svom stručnom štabu vidjeti Vinka Marinoviča, selektora mlade reprezentacije Bosne i Hercegovine.\nMeđutim pitanje je da li će Marinović prihvatiti tu ponudu, prije svega jer naši mladi nogometaši 31. marta igraju utakmicu kvalifikacija za Evropsko prvenstvo protiv Belgije na domaćem terenu. Zmajevi će ukoliko savladaju Sjevernu Irsku upravo 31. marta igrati protiv boljeg iz duela Slovačka – Irska za plasman na smotru najboljih reprezentacija Starog kontinenta.\nGrcima su planovi novog selektora izuzetno zanimljivi zbog neizbrisivog traga koji je ostavio, prije svega u Atini u redovima AEK-a i Olympiakosa. Vodeći grčki mediji navode kako je bivši trener Sarajeva Mirza Varešanović također jedan od kandidata za njegovog pomoćnika u stručnom štabu reprezentacije.\nVarešanović je Grcima interesantan upravo zbog činjenice da je dres Olympiacosa nosio od 1996. do 1998. godine, a upravo je tada trener ekipe iz Pireja bio Bajević. Varešanović i Bajević osvojili su titulu prvaka Grčke 1997. i 1998. godine.\n“Moramo se mobilisati i napraviti stručni štab koji će raditi na određenim stvarima koje se moraju popraviti kako bismo dočekali baraž spremni”, rekao je Bajević tokom prvog obraćanja javnosti nakon što je imenovan za selektora reprezentacije Bosne i Hercegovine.\nOsim Varešanovića kao mogući kandidat za mjesto u stručnom štabu je i Slaven Musa, selektor juniorske reprezentacije Bosne i Hercegovine i bivši trener Zrinjskog i Širokog Brijega. Moguće je da proradi mostarska veza i da Bajević kao jednog od pomoćnika imenuje upravo Musu.\nJedan od mogućih kandidata je i Džemal Hadžiabdić s kojim je Bajević dijelio svlačionicu dugo vremena u redovima mostarskog Veleža. Hadžiabdić je izuzetan trag ostavio u Kataru gdje je bio selektor reprezentacije i jedan od najzaslužnijih za razvoj nogometa u ovoj azijskoj državi.\nEmir Spahić također je jedan od kandidata. Bivšem kapitenu Zmajeva to bi bio prvi trenerski angažman, ali s obzirom na to da je donedavno bio izuzetno važan kotačić u reprezentaciji Bosne i Hercegovine i jedan od lidera na terenu nije isključeno da se odluči na ovaj korak. Ipak, vrijedi napomenuti da je nedavno imao tešku saobraćajnu nesreću i da je još uvijek u fazi oporavka, pa ostaje pitanje da li će poziv, ako do njega dođe, prihvatiti zbog zdravstvenih razloga.\nOdgovor na pitanje ko će činiti stručni štab reprezentacije Bosne i Hercegovine vjerovatno ćemo dobiti jako brzo, a Bajević će sa svojim saradnicima imati mnogo posla da reprezentaciju pripremi za duele baraža i izbori plasman na Evropsko prvenstvo.


Kako pristupiti zaposlenom koji ima problem - Moja Firma\nPOČETNA Baza znanja Ljudski resursi Kako pristupiti zaposlenom koji ima problem\nRadni kolektiv čine ljudi, koji na posao donose i svoje lične probleme. Ma koliko se trudili da odvojimo poslovno od privatnog, događaji iz obe sfere utiču na nas i ponekad je nemoguće da ne „ponesemo“ neki problem sa posla kući, ali i obrnuto.\nKada radite sa ljudima, možete veoma lako da uočite da li neko u vašem kolektivu ima problem koji ga tišti. Od načina na koji ćete vi, kao rukovodilac, pristupiti takvj situaciji, zavisi kako će vas vaši zaposleni doživljavati, što se posledično odražava ne samo na zadovoljstvo poslom i osećaj prihvaćenosti, već i na motivaciju, kvalitet komunikacije, timski rad i ostale važne aspekte organizacione kulture.\nMnogi ljudi, kada primete da neko u okviru kolektiva ima problem, nastoje da se ne mešaju, odnosno da se prave da ne vide da im je kolega možda dekoncentrisan i pritisnut brigama o kojima oni možda ne znaju ništa. Drugi, pak, mogu ići u drugi ekstrem, pa insistiraju na tome da im taj neko kaže do detalja o čemu se radi, bez obzira na to da li mogu da mu pomognu ili ne.\nIz perspektive nekoga ko nadgleda rad svojih zaposlenih i u njemu učestvuje, preporučljivo je zauzeti određen pristup koji se nalazi otprilike na pola puta između pomenuta dva ekstrema. A tu na scenu stupa – otvorena komunikacija, uz poštovanje određenih granica.\nKada primetite da neko iz vašeg tima ima neki problem, možete ga pozvati na razgovor u četiri oka i reći mu da ste primetili da on ne funkcioniše po svom uobičajenom tempu i da ste vi to primetili. Nemojte to reći na način koji bi mogao biti protumačen kao da mu to prebacujete. Zato je ključno kako ste to rekli, ali i šta ćete reći nakon toga.\nAko član tima ima problem koji se nalazi u domenu onoga što radi na svom radnom mestu, o tome bi svakako trebalo otvoreno da razgovarate. Ponudite mu priliku da kaže šta je to što ga muči, kako je problem nastao, šta ga održava (ako ima određeno trajanje) i šta je to što bi moglo da se učini kako bi se problem otklonio ili njegovi efekti umanjili.\nNa primer, ako je neko potišten ili pod stresom zbog toga što je u lošim odnosima sa nekim drugim članom tima, možete ga saslušati i staviti mu do znanja da je i u vašem interesu da se problem reši. U dogovoru sa njim, na razgovor možete pozvati i drugu osobu o kojoj je reč, kako biste mogli da dobijete uvid i u drugu stranu priče. Pritom je veoma važno da ne nastupate iz pozicije sudije ili vaspitača koji treba da pomiri dvoje dece koja su se pre deset minuta potukla oko igračke. Vaš fokus trebalo bi da bude na sagledavanju problema, jer to je neophodan preduslov za pronalaženje rešenja. Ako je problem u domenu komunikacije ili ličnih osobina zaposlenih, možete im ukazati na to da su takvi problemi normalni i česti, ali da je za njegovo rešavanje potrebno uložiti dobru volju i napor kako se on ne bi negativno odrazio ne samo na obavljanje posla, već i na sveukupnu atmosferu unutar tima. Ako se vodite principima otvorene komunikacije, iskrene želje da pomognete zaposlenima da problem reše i korektnosti, ne samo da im nudite mogućnost da reše konflikte ukoliko oni postoje, već im nudite i model – primer toga kako se problem može identifikovati i rešavati.\nUkoliko zaposleni ima problem iz svog privatnog života koji donosi na posao, u tom slučaju nemojte insistirati da saznate o čemu se tačno radi, a posebno se suzdržite od zapitkivanja u vezi sa detaljima. Prirodno je da ste radoznali, ali imajte na umu da tako možete kod zaposlenog kreirati pritisak da vam kaže više nego što bi želeo. Na taj način, on se može osetiti kao da nema pravo na svoju intimu i problem se time zapravo može uvećati. Stoga mu recite da ste primetili da se nešto dešava, da ne mora da vam kaže šta je u pitanju, ali da vam je važno da o tome sa njim otvoreno porazgovarate. Ako on odabere da vam kaže o čemu se radi, saslušajte ga, ali nemojte ulaziti u zamku spasioca (u kojoj se svi vrlo lako i potpuno nesvesno možemo naći) – imajte na umu da nije na vama da taj problem rešavate. Ako procenite da bi vaš savet ili uvid u problem mogli da mu budu od pomoći, ponudite ih, uz ograđivanje da vam zaista nije namera da se mešate u njegov privatni život. Uostalom, odnos koji imate sa svojim zaposlenim će vam u dovoljnoj meri ponuditi granice do kojih bi bilo prihvatljivo da se bavite njegovim ličnim problemima. No, preporučljivo je da se ne uplićete u njih, već da mu ponudite podršku, koja može biti vrlo konkretna, recimo da uzme nekoliko slobodnih dana da reši situaciju ili neki drugi način koji biste mu vi, iz pozicije rukovodioca ili poslodavca, mogli ponuditi.\nAko sa svojim zaposlenima otvoreno razgovarate i o temama koje mogu biti neprijatne i o kojima najradije ne biste razgovarali, šaljete im poruku da brinete o njima i da vam je važno kako se oni osećaju na svom radnom mestu i ukazujete na ono što im vi možete ponuditi kako bi se njihovo aktuelno stanje popravilo. Pritom, poštujte granice koje su postavljene, a ako nisu, postavite ih vi. To će, svakako, zavisiti i od toga da li je problem u domenu posla ili privatnog života. U oba slučaja, nemojte se praviti da problem ne postoji, ali i ako razgovarate o njemu, neka vam cilj bude da osnažite svoje zaposlene da ih sami rešavaju, uz vaše vođstvo ako je potrebno, ali bez preuzimanja njihovih problema na sebe. Iako se može činiti kao dobra namera, preuzimanje problema zapravo je medveđa usluga, jer nikada ne preuzimate samo problem, već i važne lekcije koje se mogu naučiti iz pristupa problemu i njegovog rešavanja.


Kozački "Hristovi ratnici" stižu u Republiku Srpsku kao odgovor na 50.000 mudžahedina\nCistadiplomatija on Tue Nov 12, 2013 5:56 am\nOn je za Srnu pojasnio da je Centralna kozačka vojska Republiku Srpsku ostavila baš za kraj, ne zato što su Srbi iz Crne Gore i Srbije, gde su kozački centri uspostavljeni ranije, važniji za Rusiju, već upravo zbog uverenja da će u Republici Srpskoj naići na najbolji odgovor i saradnju.\nOn precizira da formiranje strukture ne znači nikakvo formiranje kozačke vojske na teritoriji Republike Srpske, mada su, kako je rekao, Kozaci, kao "Hristovi ratnici", spremni da uvek i u svakom momentu pomognu srpskom narodu.\n- To je samo ispostava centralne kozačke vojske, čiji je ataman predsednik Rusije Vladimir Putin. Kozaci kao `Hristovi ratnici` na silu će uvek odgovoriti silom, ali na zlo neće odgovarati zlom - naglasio je Vidaković.\nOn je dodao da su Kozaci kao red nastali da bi širili harmoniju, "jer je Bog napravio harmoničan svet, ali da ono genetsko, srpsko i kozačko kaže - da nikad tuđe ne otimamo, a svoje ne damo".\nUpravo stoga, naglasio je Vidović, Kozaci budno prate situaciju u BiH gde je, prema nekim procenama, naseljeno 50.000 mudžahedina, i spremni su da na svaki način pomognu srpskom narodu sa one strane Drine.\n- U geopolitičkom smislu stvari su se malo izmenile. Rusija je postala garant mira u svetu, a ne neko ko izaziva zlo. Mi, Kozaci, garanti smo mira, a ne ratova - naglasio je Vidović.\nOn je podsetio da su Srbi iz Hercegovine i Crne Gore, koji su pod najezdom Turaka napuštali svoja ognjišta, utošište od islamizacije pronalazili u pravoslavnoj Rusiji i tamo pristupali Kozačkoj vojsci, kao i da su ruski Kozaci dolazili da pomognu srpskom narodu u borbi protiv Turaka.\n- Mi ćemo u Republici Srpskoj uspostaviti naše centre, u kojim ćemo snažiti taj duh zajedništva i tradiciju - zaključio je Vidović.


„Dunav osiguranje“ Banjaluka pokriće dio gubitka nastalog protekle godine smanjenjem osnovnog kapitala za pet miliona maraka.\nOdluku o smanjenju osnovnog kapitala usvojila je Skupština akcionara „Dunav osiguranja“ na sjednici održanoj krajem juna.\nDruštvo je na dan donošenja ove odluke imalo registrovan kapital u iznosu 20.435.700 KM.\nOdlukom akcionara, „Dunav osiguranje“ smanjuje osnovni kapital za 5,09 miliona KM, a odnosi se na pokriće dijela gubitaka do visine kapitala iz 2018. godine u iznosu od 5.079.186 KM i formiranja zakonskih rezervi u iznosu od 15.214 KM.\nNakon ovih promjena, osnovni kapital ovog osiguravajućeg društva iznosi 15.341.300 KM.\nNakon izvršenog smanjenja akcionarima pripada broj akcija iz nove emisije srazmjerno procentualnom učešću u osnovnom kapitalu Društva.\n„Dunav osiguranje“ prema dosad objavljenim finansijskim izvještajima u protekloj godini ostvarilo je gubitak u iznosu od 1,7 miliona KM.


Bjeljina: Maske i viziri za bolnicu od humanitarne organizacije iz Salcburga - Glas Srpske\nBjeljina: Maske i viziri za bolnicu od humanitarne organizacije iz Salcburga\nSrna 06.04.2020 12:05\nBIJELjINA - Humanitarna organizacija "Pomozi drugom" iz Salcburga uručila je danas predstavnicima bijeljinske Bolnice "Sveti Vračevi" donaciju od 30 vizira i 500 zaštitnih maski namijenjenih medicinskim radnicima u ovoj zdravstvenoj ustanovi.\nInfektolog u bijeljinskoj bolnici Aleksandra Radojčić zahvalila je ovoj humanitarnoj organizaciji za donaciju, ističući da je svaka pomoć dobrodošla.\n"Viziri su nam neophodni za izolaciju trećeg nivoa, odnosno zaštitu medicinskih radnika koji su u kontaktu sa zaraženim pacijentima. Rad sa osobama koje su pozitivne na kovid-19 zahtijeva, osim vizira, nošenje zaštitnih maski tipa PP3, naočara i jednokratnih hirurških rukavica", objasnila je Radojčićeva.\nOna je apelovala na građane da ostanu kod kuće jer na taj način vode računa o sebi i drugima.\nVolonter humanitarne organizacije "Pomozi drugom" Mirsad Trnovac, koji je uručio donaciju, naglasio je da ova organizacija od početka epidemije nastoji da obezbijedi što više zaštitne opreme za medicinsko osoblje u ovom dijelu BiH.\n"Naši volonteri su do sada u Bijeljini dijelili zaštitne rukavice i maske socijalno ugroženom stanovništvu, a ovo je prva donacija za neku zdravstvenu ustanovu u ovom gradu", rekao je Trnovac novinarima.\nOn je najavio da će sa grupom volontera iz Janje obezbijediti tunel za dezinfekciju namijenjen ambulanti Doma zdravlja u Janji.\nDirektor Doma zdravlja Bijeljina Duško Milovanović zahvalio je za pomoć i istakao da će se sa predstavnicima ove humanitarne organizacije konsultovati o tome šta su prioriteti ove zdravstvene ustanove, kako bi buduće donacije bile iskorištene na najbolji mogući način.


Argentinski plesač Hulio Boka u septembru stiže u Beograd\nTanjug 20. avgusta 2021. 11:35\nBEOGRAD – Argentinski baletski plesač Hulio Boka u septembru dolazi u Beograd u cilju pokretanja Beogradskog baletskog takmičenja, a na poziv Nacionalne fondacije za umetničku igru, saopštili su danas organizatori takmičenja.\nBoka će od 27. do 30. septembra raditi sa mladim plesačima i njihovim pedagozima iz Beograda i Novog Sada, ali i iz Hrvatske, Bosne i Hercegovine, Grčke, Italije i Mađarske, i pružiti im instrukcije za dalje napredovanje i vidljivost na međunarodnoj sceni.\nPo rečima organizatora, Boka je još 2019. godine prihvatio poziv da podrži osnivanje ovog međunarodnog takmičenja i da bude predsednik njegovog žirija, a pridružili su mu se i prvakinja baleta Boljšog teatra Anastasija Voločkova, prvak Nacionalnog baleta Kanade Aleksandar Antonijević i izraelski koreograf Icik Galili.\nBoka je svoje prve baletske korake napravio kao četvorogodišnjak, a nakon pohađanja Nacionalne baletske škole, počeo je karijeru kao prvak baleta 1982. godine u okviru Fondacije Tereze Karenjo u Karakasu, odakle odlazi u Gradski teatar Rio de Žaneira.\nNjegova svetska karijere počinje osvojenim zlatom na petom Međunarodnom baletskom takmičenju u Moskvi (1985).\nIste sezone počeo je svoj dvadesetogodišnji angažman u Američkom baletskom teatru u Njujorku, sa kojim je svake godine nastupao u Metropoliten operi.\nIgrao je naslovne uloge u najboljim svetskim trupama, a bio je i glavni igrač jedne od najznačajnijih turneja Nacionalnog baleta Španije.\nNastupao je i na najvažnijim svetskim festivalima u Evropi, Americi, Japanu, Australiji i bio redovni gost godišnjeg Međunarodnog baletskog festivala u Havani.\nTrupu „Balet Argentino“ osnovao je 1988. godine i s njom nastupao širom sveta – ona je ujedno bila prva inostrana kompanija koja je nastupila u Ermitažu u Sankt Peterburgu. Kreirao je balet za operu „Henri VIII“ Kamija Sen-Sansa u Teatru Liseo u Barseloni i nastupio sa Monserat Kabaje.\nBio je član žirija nagrade „Benois de la Danse“ za 2008. godinu u Rusiji, kao i niza drugih važnih baletskih takmičenja u Rusiji, Kini, Koreji, SAD i Meksiku.\nStalni je član žirija Baletskog takmičenja u Lozani.\nPrva edicija ovog takmičenja, najavljena za oktobar 2020. godine, morala je da se odloži, te realizacija planiranih aktivnosti počinje krajem septembra.\n„Kroz bogato iskustvo stečeno u radu sa decom i mladima u okviru Baletske škole Nacionalne fondacije za igru, jedine internacionalne osmogodišnje baletske škole akreditovane od strane Ministarstva prosvete Republike Srbije, stiče se zaključak da su takmičenja i nastupi osnovna motivacija za talente. U sinergiji sa drugim profesionalnim umetničkim školama u zemlji i regionu, osnivanje Beogradskog baletskog takmičenja ima za cilj da uvede mlade umetnike u pravo okruženje, kako bi ogroman napor istovremeno omogućio sticanje samopouzdanja i iskustva“, navode organizatori takmičenja.\nTakmičenja daju priliku mladim igračima da se predstave na pozornici u važnim repertoarskim ulogama i istovremeno čuju mišljenja i savete najboljih iz te industije.\nPored toga, prikazujući svoju tehniku i umetničke domete, ali i posmatrajući nastupe svojih vršnjaka, učenici baletskih škola i mladi igrači dolaze do vrednih stipendija i profesionalnih angažmana.\nSvoju podršku ovom takmičenju dalo je Ministarstvo kulture i informisanja Republike Srbije.


Pjongjang: SAD će se suočiti sa "najvećim bolom" zbog sankcija UN\nAmbasadori u Ujedinjenim nacijama glasaju tokom sednice Saveta bezbednosti UN o Severnoj Koreji, u Ujedinjenim nacijama u Njujorku, 11. seprembra 2017.\nPjongjang je oštro kritikovao odluku Saveta bezbednosti UN da uvede sankcije protiv Severne Koreje i upozorio SAD da će iskusti „najveći bol“ zbog vodeće uloge u novom nacrtu sankcija. Ambasador Severne Koreje u Ujedinjenim nacijama Han Tae Song odbacio je nove sankcije UN uz ocenu da su nelegalne.\nSavet bezbednosti Ujedinjenih nacija jednoglasno je usvojio novi, oštar paket ekonomskih sankcija protiv Severne Koreje, kao odgovor na nuklearnu probu verovatno hidrogenske bombe 3. septembra. Novim rešenjima bi trebalo da se spreči da Severna Koreja i dalje ulaže novac u razvoj nuklearnog i raketnog programa.\n"Danas kažemo da svet nikada neće prihvatiti Severnu Koreju naoružanu nuklearnim oružjem", rekla je u ponedeljak uveče pred Savetom ambasadorka SAD u UN, Niki Hejli. "I danas Savet bezbednosti kaže da ako severnokorejski režim ne obustavi svoj nuklearni program, delovaćemo da ga sami zaustavimo".\nHejli je rekla da bi odredbe rezolucije trebalo da drastično saseku mogućnost Severne Koreje da finansira i obezbedi gorivo za svoj nuklearni i program balističkih raketa.\nUkoliko budu u potpunosti primenjene, nove sankcije će saseći trećinu severnokorejskog uvoza nafte, koju Hejli naziva "životnom krvlju" njihovih napora da izgrade i isporuče nuklearno oružje.\nAmbasadorka SAD u Ujedinjenim nacijama, Niki Hejli, razgovara sa ambasadorom Kine u UN Liuom Đijejiem nakon glasanja da se prihvate nove sankcije protiv Severne Koreje toko sednice Saveta bezbednosti UN, 11. septembra 2017.\n"Ne tražimo rat"\nRezolucija će umanjiti za više od polovine uvoz benzina, dizel goriva i mazuta, dok će u potpunosti obustaviti uvoz prirodnog gasa i drugih zamena za naftu.\n"Nije nam zadovoljstvo što dalje stežemo sankcije danas", rekla je Hejli.\n"Ne tražimo rat", dodala je. "Severnokorejski režim još uvek nije prošao tačku sa koje nema povratka. Ukoliko prihvati da obustavi svoj nuklearni program, može obezbediti svoju budućnost. Ukoliko dokaže da može živeti u miru, svet će živeti u miru sa njim".\nProšle nedelje, američka ambasadorka poslala je bitno drugačiju poruku, kada je Savet sazvan nakon nuklearnog testa Severa, upozorivši da lider te zemlje Kim DŽong Un "moli za rat" i dodajući da Sjedinjene Države nemaju neograničeno strpljenje. Predsednik Donald Tramp je takođe ponavljao da su sve opcije na stolu.\nPostoji nada da će nove mere usvojene u ponedeljak promeniti kalkulaciju diktatora Severne Koreje.\nZabrana izvoza tekstila\nRezolucija takođe zabranjuje izvoz severnokorejskog tekstila, trenutno druge najunosnije industrije u toj zemlji, za šta Hejli tvrdi da će koštati tu zemlju gotovo 800 miliona dolara godišnje. Posledice zabrane bi mogle postepeno da narastu i do gubitka zarade od pola milijarde dolara, koliko se procenjuje da oko 100.000 građana koji rade u inostranstvu pod prisilom šalje nazad vlastima najveći deo onoga što zaradi.\n"Kada ove nove, oštrije sankcije budu pridodate onima koje su usvojene prošlog meseca, preko 90 odsto javno prijavljenog izvoza biće u potpunosti zabranjeno", rekla je Hejli.\nHejli je tu govorila o sankcijama usvojenim 5. avgusta, koje ciljaju izvoz proizvoda industrije uglja, gvožđa, olova i morske hrane. To bi moglo da uskrati milijardu dolara od procenjene 3 milijarde vrednog celokupnog izvoza te zemlje. Nove mere će dodatno oboriti te prihode.\nSAD nisu dobile sve čemu su se nadale u novoj rezoluciji. Tražile su potpuni naftni embargo i zamrzavanje imovine lidera Kim DŽong Una. Takođe su tražile odobrenje upotrebe vojne sile, ukoliko bude potrebno, za kontrolu brodova za koje se sumnja da krijumčare robu koja je pod naskcijama.\nVašington je morao da učini ozbiljne ustupke kako bi pridobio kinesku i rusku podršku za nove sankcije. Obe vlade podržale su rezoluciju, ali su izrazile svoju odlučnost da se povratkom na dijalog reše pitanja.\nAmbasador Južne Koreje u Ujedinjenim nacijama, Čo Tae-jul, govori nakon glasanja o prihvatanju novih sankcija protiv Severne Koreje.\nJapan hvali Savet\nČlan Saveta bezbednosti, Japan, pozdravio je izraz jedinstva Saveta iza oštrih mera.\n"Mislim da smo ujedinjeni u smisli da nema vojnog rešenja za kojim tragamo", rekao je novinarima ambasador Koro Bešo nakon glasanja. "Gledamo na sankcije kao na alat za dobijanje mirnog rešenja za problem".\nJužnokorejski izaslanik, Čo Tae-jul, rekao je da su sankcije jedina opcija za dovođenje Pjongjanga nazad za pregovarački sto. "Naš cilj nije da bacimo Severnu Koreju na kolena, već da postignemo mirno rešenje severnokorejskog nuklearnog pitanja", rekao je.\nSeverna Koreja upozorila je ranije u ponedeljak da se Sjedinjene Države platiti "visoku cenu" ukoliko Savet bezbednosti UN odobri nove sankcije protiv Pjongjanga.\n"Svet će biti svedok kako Demokratska Narodna Republika Koreja (Severna Koreja) kroti američke gangstere preduzimajući seriju akcija čvršćih od ikada predviđenih", rekao je portparol Pjongjanga.


Laboratory – Hernia.RS\nEventracija je prolaz organa trbušne duplje kroz defekt u trbušnom zidu u potkožu. Vremenom se redukuje zapremina trbušne duplje jer je deo sadržaja izvan trbuha. Reparacija kile sa eventracijom uvek nosi određeni rizik od povišenog intraabdominalnog pritiska (intraabdominalne hipertenzije) ili čak od abdominalnog kompartmant sindroma. Kompartmant sindrom znači visok abdominalni pritisak koji ugrožava protok krvi...\nFemoralna kila je retka vrsta kile koja se manifestuje kao izbočina na unutrašnjem delu prepone. Femoralna kila najčešće nastaje kada masno tkivo ili deo creva prodje kroz otvor na prednjem trbušnom zidu u prostor koji se naziva femoralni kanal. Za razliku od ingvinalnih kila, femoralne kile češće nastaju kod žena, zbog specifične anatomije njihove karlice,...


JKP Kruševac dobilo četiri autočistilice i četiri kamiona za odnošenje smeća | RTK\nJKP Kruševac dobilo četiri autočistilice i četiri kamiona za odnošenje smeća\nObjavljeno: utorak, 21. maj 2019.\nPrezentovane javnosti, tri autočistilice za gradske ulice, u krugu JKP „Kruševac“, deo su donacije Tek-gasa iz Kruševca.\nVrednost donacije je oko 4 miliona i 800 hiljada dinara. Javno komunalno preduzeće Kruševac dobilo je kao donaciju četiri kamiona za odnošenje smeća i 4 čistilice. Specijalizovana vozila su donirali: beogradska kompanija „Milenijum tim“ u vrednosti od skoro 9 miliona dinara i kruševačka firma „Tek – gas“ u vrednosti od oko 5 miliona dinara.\nTri autočistilice su dovezene u krug firme i prezentovane javnosti. Direktorka Javnog komunalnog preduzeća Kruševac, Snežana Radojković istakla je da, preduzeće, na čijem je čelu, u dugoj istoriji nikada nije primilo ovako veliku donaciju, te da će nova vozila doprineti još kvalitetnijem održavanju higijene u gradu i svim selima.\n-Važno je naglasiti da Kruševac teži najboljem i tako će biti uvek, rekla je obilazeći autopark u JKP Kruševac zamenica gradonačelnice Vesna Lazarević.\nPrezentaciji kompletne donacije pored zaposlenih, prisustvovali su: zamenica gradonačelnice Vesna Lazarević, predsednik Skupštine Grada Živojin Miloradović i predsednik Gradskog odbora Srpske napredne stranke u Kruševcu Nenad Andrić.\nPrethodno : Gradonačelnica Kruševca u dvodnevnoj poseti Krfu\nSledeće : Privredna komora Kruševac i privrednici Rasinskog okruga na Međunarodnom sajmu tehnike


Turska povećava napetost drugom platformom za bušenje u istočnom Mediteranu\nU junu planira da “Javuz” pošalje u istočni Mediteran\nTurska ponovo povećava napetost u energetskom sektoru, pošto je, kako se izveštava, šalje drugi brod sa opremom za bušenje u region istočnog Mediterana i u julu će biti spremna za početak novog bušenja, kao što je ranije rekao turski ministar energetike Fatih Donmez.\nU svom govoru, turski ministar je rekao da se bušenje brodom “Fatih” u istočnom Mediteranu nastavlja na parceli Finike 1 kao što je planirano. On je dodao da se rad na tehnološkom razvoju drugog broda sa opremom za bušenje “Javuz” nastavlja, a u junu će biti upućen u region, gde će početi sa radom, te će u julu biti spreman za otvaranje nove bušotine. “Na istočnom Mediteranu, naša zastava će se vijoriti na dva giganta, Fatihu i Javuzu. Kao što smo uvek govorili, u našim istraživanjima i projektima bušenja dali smo prioritet zaštiti prava naše zemlje i “Turske Republike Severni Kipar”. Kao Turska, mi smo uvek bili za rešenje za Kipar i Mediteran, i mi smo najvažnije pristalice poštovanja međunarodnog prava u našem regionu “, rekao je on, kako izveštava CNA iz Turske.\nTurski ministar je rekao da nemaju nameru da uzurpiraju bilo čija prava, niti da dozvole uzurpaciju svojih prava. „Naša briga je da iskorištavamo naše podzemne izvore u području koje nam je licencirano za mir i prosperitet našeg naroda. Oni koji prave prljave kalkulacije na Mediteranu, oni koji kleveću prava kiparskih Turaka sa lažnim saučesnicima, skrivajući se iza spoljnih protagonista iz regiona, trebali bi zaustaviti ovo ludilo. Budući da juče nije ostala gledalac u razaranju kiparskih Turaka, ni danas Turska neće sediti na tribinama gledajući s vezanim rukama”, rekao je Fatih Donmez.\nSrbija poziva Ankaru da poštuje međunarodno pravo, izražava zabrinutost zbog tenzija u istočnom Mediteranu\nRepublika Kipar nastavlja, u isto vreme, da traži diplomatske kanale od saveznika i podršku protiv Turske. I u zemlji i van nje, postoji visok stepen opreza, dok se u isto vreme, i čim turski potezi budu poznati, očekuje da će se održati sledeći sastanak Saveta Evrope, na kome će se razgovarati o ovim pitanjima.\nSrbijanski ministar spoljnih poslova Ivica Dačić sastao se s ambasadorom Republike Kipar, Konstantinosom Iliadesom, s kojim je razgovarao o tom pitanju i izrazio podršku Beograda suverenim pravima Kipra. U saopštenju za javnost, koje je objavljeno na vebsajtu Ministarstva spoljnih poslova, u kojem se takođe nalaze fotografije sa sastanka, navodi se da je Srbija zabrinuta zbog razvoja događaja u istočnom Mediteranu i osuđuje svaku akciju koja nije u skladu sa međunarodnim pravom, uključujući i Konvencija o pravu mora.\nRepublika Srbija, kako je naglašeno, podržava suverenitet i teritorijalni integritet Kipra, kao i njegova suverena prava na istraživanje i eksploataciju svojih prirodnih resursa u EEZ Republike Kipar.\n„Sve aktivnosti u ovoj zoni koje imaju ekonomsku korist mogu se izvršiti samo uz odobrenje kiparskih vlasti, u skladu sa međunarodnim pravom i Konvencijom o pravu mora. Od Turske se očekuje da poštuje osnovne principe međunarodnog prava kako bi se izbegle tenzije koje će imati negativan utjicaj na bezbednost regiona“, navodi se u saopštenju.\nDodaje se da je Srbija, koja se suočava sa sopstvenim ozbiljnim problemima i prisiljena da brani sopstvene nacionalne interese, “sa svom svojom snagom podržava dijalog kao jedini mehanizam za mirno rešavanje problema”.\n“Stoga, ovo naglašava potrebu da se izbegnu jednostrane akcije koje direktno ugrožavaju dijalog i mogućnost pronalaženja rešenja”, zaključuje se u saopštenju za javnost.


Slučaj Kosmajac: Država oštećena „hipotetički“ - KRIK\nObjavio/la KRIK.rs jun 13, 2017\nNa suđenju Dragoslavu Kosmajcu da je zloupotrebom zemljišta oštetio državni budžet za 95.000 evra, Saša Jurić iz Državnog pravobranilaštva svedočio je da šteta nije učinjena, već da je ona „hipotetička“. Kosmajac zatražio da tužilaštvo odluči o nastavku postupka.\nKosmajac je optužen da je uticao na drugu dvojicu optuženih Milana Rapaića i Draga Milidraga da na njegovo ime upišu 7,5 ari državnog zemljišta u Malom Mokrom Lugu. Time je budžet Srbije oštećen za oko 95.000 evra, piše u optužnici.\nPredstavnik Državnog pravobranilaštva Saša Jurić danas je na pitanje odbrane kako je Kosmajac oštetio državu objasnio da je „šteta hipotetička“ i da bi ona nastupila u slučaju da je Kosmajac prodao upisanu zemlju. Da se to desilo, tvrdi Jurić, država bi mogla da tuži Kosmajca.\nKosmajac je sudu priložio dokument Republičkog geodetskog zavoda (RGZ) da nikada nije bio upisan kao vlasnik spornog zemljišta, već kao njegov korisnik.\n„Posle svega iznetog, ja sam ovde oštećena strana, kad ja ne koristim ni metar zemlje na kojoj se vodim kao korisnik. I kako sam ja to uopšte oštetio Republiku Srbiju kad je ona sve vreme upisana kao vlasnik?“, istakao je Kosmajac.\nNa suđenju je svedočila Jelena Muratović koja je sa Dragom Milidragim radila u privatnoj firmi angažovanoj da za RGZ izradi katastar nepokretnosti za opštinu Zvezdara gde Kosmajac živi. Ona je ispričala da je u RGZ-u pravljeno mnogo grešaka u vezi sa upisom vlasništva nad nepokretnostima i deljenjem parcela.\n„Meni je besmisleno da je ovo završilo na sudu jer, ukoliko je greška i postojala, mogla je u zakonskom roku da se ispravi“, rekla je Muratović.\nNa pitanje Kosmajca da li je ijedan sličan slučaj završio pred sudom i sa ovolikom medijskom pompom, Muratović je navela da su postojali slučajevi da se neko neosnovano upisivao kao vlasnik na tuđim parcelama, ali da oni nikada nisu dospeli do suda.\nAdvokati Dragoslava Kosmajca zatražili su da se danas izneti dokazi dostave Višem javnom tužilaštvu kako bi oni mogli da odluče o nastavku postupka. Odbrana je podsetila i na to da u optužnici stoji da je šteta već učinjena.\n„Najveći narko-diler na Balkanu“\nKosmajac je javnosti postao poznat nakon što ga je Aleksandar Vučić na konferenciji za novinare 2014. godine označio kao najvećeg narko-bosa. Nakon toga oformljena je specijalna jedinica koja je trebalo da dokaže Kosmajčevu umešanost u šverc droge.\nPremijer Aleksandar Vučić u intervjuu za KRIK rekao je da nije bilo dokaza protiv Kosmajca, kao i da su pojedinci koji su učestvovali u akciji „radili sa Kosmajcem“.\nKosmajac je bio optuživan i za utaju oko 4.000 evra poreza, međutim i te optužbe su odbačene.\nKosmajac je, prema policijskim izveštajima i izvorima, kao i sudskim svedočenjima, bio jedan od većih krijumčara kokaina na Balkanu, ali za ova krivična dela nikada nije bio hapšen ili optužen.\nDetaljnije pročitajte u posebnoj priči.


Premijerka Bosanskopodrinjskog kantona (BPK) Goražde Aida Obuća učesnica je dvodnevnog […]\nObjavljeno: 12.12.2019. u 19:54\nPremijerka Bosanskopodrinjskog kantona (BPK) Goražde Aida Obuća učesnica je dvodnevnog Međunarodnog foruma žena – liderica koji je jučer počeo u Ankari.\nMeđunarodni događaj koji se održava pod visokim pokroviteljstvom predsjednika Republike Turske Recepa Tayyipa Erdogana, okupio je učesnice iz osamnaest zemalja svijeta, a premijerka BPK Goražde koja je panelista oba dana foruma, predstavlja BiH.\nTokom izlaganja prvog dana foruma, Obuća je naglasila da je BPK Goražde svijetli primjer ravnopravnosti žena kako u izvršnoj tako i zakonodavnoj vlasti. Poručila je da će se glas žena u svim granama čuti, samo ako ih bude više, što se, kako je istakla, može postići samo podrškom, zajedničkim radom i stalnim učenjem.\n-Žene trebaju da se drže zajedno, da osnivaju asocijacije žena, organizacije žena radi zajedničkog druženja i političkog djelovanja, da se zalažu za bolji i aktivniji angažman žena u politici, tako će imati i podršku muškaraca, a samim tim i za kvalitetniji život žena u čitavom društvu. Bez obzira na razne stereotipe, i činjenicu da se prednost daje muškarcima čime su žene u diskriminirajućem položaju, one itekako mogu da sudjeluju u politici, da svojim trudom, radom i zalaganjem doprinesu cijeloj zajednici, da se istaknu iznad svih drugih lidera i dosegnu sami vrh – istakla je Obuća.\nOcijenila je da žene moraju biti mnogo hrabrije i uključiti se više u politička i javna dešavanja.\nCilj Međunarodnog foruma je okupljanje žena liderica iz svih društvenih sfera te uspostavljanje komunikacije između učesnika na međunarodnoj i lokalnoj platformi. Akcenat se stavlja na učešće žena u političkom životu, na njihova dosadašnja dostignuća, kao i prepreke s kojim se susreću kako bi došle na tu poziciju.\nTokom Međunarodnog foruma, premijerka BPK se sastala i sa prvom damom Turske Eminom Erdogan, s kojom je razgovarala o učešću žena u političkom životu, većoj participaciji kao i projektima koji se realiziraju na području BPK Goražde.\nSDA: Dodikova apelacija je pravno neutemeljena, izmjene Zakona ne mora potvrđivati Predsjedništvo


26.12.2020 25. IT će biti održan ONLINE\nZadovoljstvo nam je da Vas pozovemo na 25. međunarodnu naučno-stručnu konferenciju INFORMACIONE TEHNOLOGIJE 2021 koji će se ONLINE održati od 17. do 20. februara 2021. godine. Zbog aktuelne pandemije odlučili smo da prezentacije autorskih radova održimo ONLINE, a da dio plenarnih prezentacija odložimo za neko bolje vrijeme. Dio treninga i prezentacije projekata ćemo takođe realizovati ONLINE. Nastupajuća konferencija je podržana od strane IEEE udruženja i IEEE sekcije za Srbiju i Crnu Goru, pa preporučujemo autorima da radove pišu na engleskom jeziku. Radovi napisani na engleskom jeziku biće predloženi IEEE udruženju za publikaciju u IEEE Xplore.\nObavještavamo vas da je, zbog isključivog ONLINE načina održavanja konferencije, kotizacija za autorske radove smanjena na 50% objavljenih vrijednosti. Autorski radovi prijavljeni za prezentovanje će biti recenzirani i odabrani na bazi kompletnog rada, a prihvaćeni radovi će biti prezentovani u okviru ONLINE oralnih sekcija.\nRadove treba pisati prema uputstvu koje se nalazi na sajtu.\nU dogovoru sa Organizacionim odborom Konferencije, zainteresovane institucije mogu organizovati ONLINE prezentacije svojih naučno-istraživačkih, stručnih, razvojnih i proizvodnih projekata i dostignuća.\nOčekujemo Vaše učešće na predstojećoj Konferenciji.


Direktor ukrajinskog „Naftogasa“: Nemoguće oprostiti tri milijarde dolara - Sputnjik Srbija\n22:19 13 April 2021\n17:10 07.12.2019 (osveženo 17:19 07.12.2019) Preuzmite kraći link\n„’Nulta opcija‘ je, pre svega, poštovanje odluka arbitraže, kako bi dug ’Gasproma‘ prema ’Naftogasu‘ bio jednak nuli“, napisao je Vitrenko na svojoj stranici na Fejsbuku.\nOn je podsetio da ruska državna korporacija treba da plati 2,6 milijardi dolara prema rešenju suda u Stokholmu.\n„Nemoguće je zaboraviti da ’Gasprom‘ nije ispunio svoje obaveze, oprostiti ’Gaspromu‘ tri milijarde dolara i povući zahteve za potraživanjima u novoj arbitraži bez adekvatne nadoknade.“\nRanije je Dmitrij Medvedev istakao da ukrajinska kompanija i „Gasprom“ neće moći da se dogovore o novom ugovoru ako Kijev nastavi da zahteva isplatu prema sudskim odlukama. Medvedev je napomenuo da strane moraju da se dogovore o obostrano korisnom rešenju. Ruski premijer je takođe pozvao Kijev da odustane od nametanja visokih tranzitnih carina.\nStrane su u petak održale pregovore nakon kojih je Vitrenko izjavio da je Ukrajina pristala da dobija gas od Rusije na račun otplate obaveza prema odluci arbitraže u Stokholmu. On je naglasio da je „Naftogas“ spreman da odustane od novih potraživanja ukoliko strane potpišu dugoročni sporazum za tranzit koji bi pokrio sve rashode Kijeva. Vitrenko je, takođe, napomenuo da ukrajinska kompanija treba da dobije kompenzaciju jer „Gasprom“ nije ispunio svoje obaveze prema postojećim ugovorima.\nSa svoje strane, ministar energetike Rusije Aleksandar Novak rekao je da pregovori o gasu teku u intenzivnom formatu. Prema njegovim rečima, trenutno je ključno rešavanje sudskih sporova. Prema rečima ministra, trebalo bi stvoriti konkurentne uslove za tranzit.\n„U tom slučaju, naravno, tranzit će biti sačuvan i imaćemo mogućnosti, između ostalog, da iskoristimo gasni transportni sistem Ukrajine“, dodao je Novak.\nPostojeći ugovor o tranzitu ruskog gasa ističe krajem ove godine.\nMoskva insistira na tome da novi sporazum može da se potpiše pod uslovom obostranog odbacivanja zahteva pred međunarodnim sudom i prekida parničnog postupka.\nKijev smatra da su ovi uslovi neprihvatljivi. „Naftogas“ procenjuje svoja potraživanja od „Gasproma“ na ukupno 22 milijarde dolara.\ntranzit gasa, Jurij Vitrenko, Dmitrij Medvedev, Gasprom, Naftogas


Srbijavode - Zajedno protiv poplava\nDogađajem „Zajedno protiv poplava“ održanom 19.oktobra u Paraćinu, predstavljene aktivnosti u domenu prevencije i reagovanja u slučaju poplava\nProjekat Evropske unije „ Rekonstrukcija infrastrukture za zaštitu od poplava“, JVP „Srbijavode“ i Opštine Paraćin, predstavili su građanima Paraćina aktivnosti brojnih državnih i međunarodnih aktera, koje se u Srbiji sprovode nakon katastrofalnih poplava 2014. godine, a sa ciljem otklanjanja njihovih posledica i stvaranja uslova da se u budućnosti više ne ponove. Skup je otvoren obraćanjem direktora Kancelarije za upravljanje javnim ulaganjima Vlade Republike Srbije, g-dina Marka Blagojevića: „Uradili smo ogroman posao, ne samo u Paraćinu, već u celoj Srbiji, gde su pre četiri godine poplave pogodile milione ljudi. Na niz lokacija realizovani su projekti, vredni 100 miliona evra, uglavnom iz donacija, pre svega EU, koja nam je kao prvu pomoć dala ogromna sredstva, a i danas nas prati u realizaciji planova da mnoge opštine učinimo bezbednijim nego što su bile 2014. godine“, istakao je on.\nCilj ovog skupa je bio da se građani Paraćina, ali i drugih gradova u Srbiji, informišu šta organi i institucije Republike Srbije, kao i brojni donatorski projekti, čine kako bi se sprečile eventualne buduće poplave. Takođe, naša namera je bila da građane edukujemo o važnosti njihovog učešća i adekvatnog reagovanja u ovakvim situacijama. Sa tim u vezi, neke od realizovanih aktivnosti tokom događaja su implementirale samo učešće građana, ali i dece školskog uzrasta. Demonstrirano je postavljanje najsavremenijeg sistema mobilne opreme, inače donacije Evropske unije, u okviru projekta Rekonstrukcije sistema za zaštitu Paraćina od poplava, kojom se štiti centralni deo Paraćina. Širi okvir ovog projekta, inače, obuhvata rekonstrukcije postojećih i izgradnju novih nasipa i obaloutvrda, regulacione radove u koriotu i izgradnju zaštitnih obalnih zidova, kojima se obezbeđuje zaštitna linija Paraćina u dužini od oko 20 km.\nTokom demonstracije, obučene ekipe JVP „Srbijavode“ i Štaba za vanredne situacije opštine Paraćin su, simulirajući situaciju nailaska velikih voda u veoma kratkom roku, izvršile montažnu mobilne opreme i time predstavile savremeno rešenje zaštite centra grada od poplava. Demonstrirana je oprema Sektora za vanredne situacije MUP-a Srbije, Crvenog krsta i JVP „Srbijavode“. Na štandovima su predstavljene aktivnosti različitih institucija i organizacija, koji se bave prevencijom poplava. Najmlađi su, takođe, imali zadatak da, takmičenjem u punjenju džakova peskom, pokažu svoj trud i zalaganje u okviru ove važne tematike.\nU okviru ovog događaja, svoje aktivnosti u domenu prevencije i reagovanje u slučaju poplava, pored JVP „Srbijavode“, predstavile su sledeće institucije i organizacije: Delegacija Evropske unije u Srbiji, Svetska banka, Austrijska agencija za razvoj, „UNDP“ „FAO“ „SECO“, Crveni krst, Karitas Srbija, Sektor za vanredne situacije MUP-a Srbije Civilna zaštita i drugi.\nNa događaju su govorili i državni sekretar u Ministarstvu poljoprivrede šumarstva i vodoprivrede Velimir Stanojević, šef operacija u delegaciji EU Sakeralis Hurdas, zamenik rukovodioca za zaštitu od poplava JVP „Srbijavode“ Zvonimir Kocić i zamenik predsednika opštine Paraćin Tomislav Šaletić.\nVelimir Stanojević, državni sekretar u Ministarstvu poljoprivrede, šumarstva i vodoprivrede je istakao da je Vlada Srbije za ove namene izdvojila više novca i ocenio da se lokalne samouprave moraju čvršće povezivati i nastupati kada su poplave u pitanju. On je ocenio da su veoma prisutne klimatske promene i da zato moramo biti spremni u svakom trenutku.\nSakelaris Hurdas, šef operacija u Delegaciji Evropske unije u Srbiji, uz podsećanje da je u iz fondova EU „u Srbiju uloženo 172 miliona evra, na hitnu pomoć, oporavak i prevenciju“, istakao je da će „EU nastaviti da se bavi ovim pitanjem“. On je, takođe, istakao da se „klimatske promene moraju uvažavati“.\nZvonimir Kocić iz JVP „Srbijavode“ je davši znak za početak demonstracije sistema mobilnih ograda okupljenim građanima objasnio proces njihovog postavljanja, kao i mere koje se preduzimaju u slučaju poplava.\nEvropska unija je kroz projekat Rekonstrukcija infrastrukture za zaštitu od poplava, koji sprovodi Austrijska razvojna agencija, u Paraćinu uložila 3.9 miliona evra u uređenje 11 km korita reke Crnice, izgradnju betonskih odbrambenih zidova u dužini od 4km, postavljanje sistema mobilne opreme u dužini oko 400m u centralnoj gradskoj zoni, proširenje korita u zoni mostova, formiranje retenzionih prostora za prihvat viška vode iz korita, kao i nabavku mobilnih pumpi većih kapaciteta.


Štajnmajer pozvao gradjane na optimizam u trećem talasu pandemije\nBeta 4. aprila 2021. 08:20\nPredsednik Nemačke Frank-Valter Štajnmajer rekao je da je ta zemlja u trećem talasu pandemije u krizi poverenja i pozvao gradjane na veći optimizam i poverenje u sopstvene mogućnosti.\nU vanrednom TV obraćanju, nemački predsednik tražio je od politike da donosi razumljive i pragmatične odluke o merama u borbi protiv korone, a gradjane je pozvao da ujedine snage u ovom trećem talasu pandemije, preneo je Dojče vele.\n„Budimo složni, dragi sunarodnici! Pokažimo šta možemo. Nemojmo se stalno ljutiti na druge ili na one gore. Nemojmo stalno pokazivati šta nije moguće, već da je moguće – ako svako učini svoj deo“, rekao je Štajnmajer u snimljenom televizijskom obraćanju koje je emitovano sinoć.\nOvo je bio drugi put od početka pandemije da se savezni predsednik obratio gradjanima neplaniranim TV-govorom. U Nemačkoj se predsednik gradjanima obično obraća samo za Božić.\nFrank-Valter Štajnmajer je priznao da postoji „kriza poverenja“ te da su počinjene greške kada je reč o testiranju, cepljenju i digitalizaciji.\n„Posle 13 meseci više ne pomaže samo pozivati na strpljenje, razum i disciplinu. Apeli su izgubili dejstvo u ovim iscrpljujućim vremenima“, rekao je Štajnmajer.\nKako je dodao, sada zemlji ne trebaju politička i stranačka nadmetanja, već „jasnoća i odlučnost“, i razumljive i pragmatične odluke kako bi imali orijentaciju, kako bi ova zemlja iz sebe mogla da izvuče maksimum.\nSavezni predsednik je najavio „stroga ograničenja“ u sledećih nekoliko sedmica, a kako je rekao, kao što pandemija traži puno od građana, tako bi i oni trebalo da puno traže od politike.\n„Ti, državo radiš svoj deo posla, a ja građanin, svoj“, rekao je Frank-Valter Štajnmajer i poručio da „poverenje u demokratiju i nije ništa drugo do vera u sebe same“.\nNemački predsednik izrazio je uverenje da su sva cepiva koja su odobrena u Nemačkoj sigurna, a vakcinaciju je ocenio kao najvažniji korak za izlaz iz pandemije i gradjane pozvao da se vakcinišu u što većem broju.


Trebinjska policija: Paljevine automobila odmazde za dobar rad policije – Haber.ba\nTrebinjska policija: Paljevine automobila odmazde za dobar rad policije\nBezbjednosna situacija u Trebinju je na zadovoljavajućem nivou, ali je potrebno da cjelokupna zajednica radi jedinstveno, kako bi se riješili nemili događaji poput jutrošnje paljevine automobila trebinjskog policajaca.\nAutomobil u plamenu - Blogspot\nOvo je jedinstveni stav koji je zauzet na današnjoj vanrednoj sjednici Foruma za bezbjednost grada Trebinja koja je održana u Gradskoj upravi povodom paljevine automobila pripadnicka Policijske uprave Trebinje koja se desila jutros oko 3,15 časova, pišu Nezavisne novine.\nPredsjednik Foruma Dragoslav Banjak je istakao da su na sjednici doneseni zaključci da svi zajedno nastave da rade, posebno policija i tužilaštvo, kako bi se ovaj slučaj riješio i vinovnici bili privedeni, ali je potrebno ubrzati i inicijativu na formiranju policijskog odjeljenja u naselju Gorica, kako bi se rasteretila gradska policijska stanica, a sam Grad Trebinje je u svemu spreman pružiti svu vrstu pomoći, radi povećanja efikasnosti rada i bolje bezbjednosti.\n“U roku od mjesec dana, do Nove godine, biće održana još jedna, redovna sjednica Foruma za bezbjednost građana, tako da ćemo, između ostalog, razmotriti i ovaj slučaj i pokušati da dobijemo informaciju da li se istraga uspješno nastavlja, a možda budemo i u prilici da saznamo da li je istraga uspješno završena”, dodao je Banjak.\nNačelnik Sektora policije PU Trebinje Siniša Laketa je objasnio da su ova tri zaključka donesena zajednički i da je tako jedinstveno potrebno djelovati i u budućnosti.\nOn nije želio davati više informacija o samom jutrošnjem događaju, jer je, kako kaže, istraga još u toku i određene informacije sa terena se još provjeravaju, a policijski službenici, pod nadzorom tužilaštva, provode istražne mjere i radnje.\nIako paljevine policijskih automobila, kojih je u ovoj godini bilo tri, očigledno govore o tome da je riječ o odmazdi za savjestan rad policijskih službenika, Laketa nije želio potvrditi da li je to baš odmazda, ali je kazao da se očigledno radi o provođenju aktivnosti policijskih službenika, a lica kojima taj rad ne odgovara šalju poruke na ovaj način.\n“I mi imamo poruke, a o njima ćete biti obaviješteni”, kazao je Laketa, potvrdivši i to da policija ima određene operativne podatke koji ukazuju na izvršioce tih krivičnih djela.\n“Međutim, nemamo još dovoljan broj dokaza o navedenom, pa samim tim nismo ni procesuriali ta lica, ali mogu poručiti svima onima koji se odlučuju na takve stvari – da će policijski službenici Policijske uprave Trebinje intenzivirati aktivnosti na rasvjetljavanju ovih krivičnih djela i da smo spremni odgovoriti na ove zadatke”, kazao je Laketa.\nS obzirom na složenost ovakvih krivičnih djela, jer sama paljevina uništava sve tragove na licu mjesta, ili veći dio njih, Laketa je, dodaje, svestan da je otežana i radnja dokazivanja, ali policija neće odustati i neće se zaustaviti u provođenju svojih aktivnosti…\nTeme:automobili, odmazda, policija, rad, Trebinje\nDok je BiH “friško” na 4G, Japan uvodi 6G mobilnu mrežu!\nJapanska vlada odlučila je započeti pripreme za uvođenje mobilne mreže šeste generacije (6G), s...


Alimpijević: Najgore poluvreme od početka sezone - B92.NET\nSport / Košarka 46\nAlimpijević: Najgore poluvreme od početka sezone\nTrener košarkaša Crvene zvezde Dušan Alimpijević smatra da je njegova ekipa u porazu od Unikahe odigrala najgoru utakmicu od početka sezone.\n"Za mene je vrlo jednostavno, moje mišljenje je da je Unikaha odigrala odličnu utakmicu, a moja ekipa je odigrala najgore prvo poluvreme u Evroligi ove sezone. Oni su igrali agresivno, pritiskali su nas na osam metara od koša, a mi smo bili pasivni u odbrani. Ne možemo više da igramo tako", rekao je Alimpijević za sajt Evrolige.\nU pobedi Unikahe je najbolji sa 17 poena bio bivši igrač Zvezde Nemanja Nedović, a nekadašnji prvotimac Partizana Dragan Milosavljević je ubacio 12. Njihov trener Đoan Plaza kaže da je ekipa verovala da može da pobedi od samog početka, ali će se truditi da neke greške svede na minimum.\nTakve greške, mogle su da koštaju Unikahu pobede kada je Zvezda sa +20 spustila na jednocifrenu razliku u trećoj deonici.\n"Srećni smo zbog pobede. Vodili smo mislim 14 razlike na poluvremenu i to je ostalo i na kraju. U trećoj četvrtini smo imali probleme, kao što smo radili protiv Baskonije i to je nešto na čemu moramo da radimo i izbegnemo loše odluke. Učimo i mislim da nikada nismo pobedili Zvezdu kod kuće. Ali verovali smo u pobedu. S ovim nivoom agresivnosti opet smo imali probleme ali sam sve u svemu srećan zbog toga što sad imamo 3-3", rekao je Plaza.


Do ponedeljka zatvoreno sve osim apoteka, pumpi i prehrambenih prodavnica | MediaPress\nOd večeras do ponedeljka u Srbiji neće raditi ništa osim prehrambenih prodavnica, apoteka i pumpi, objavila je predsednica Vlade Ana Brnabić, posle sednice kriznog štaba. Ona je najavila da će najverovatnije od ponedeljka i đaci nižih razreda osnovnih škola preći na onlajn nastavu.\nFoto: Jovan Dončić – Portal Media Press Srbija\nPrethodna dva vikenda u Srbiji su radile samo prodavnice prehrambene robe, apoteke, benzinske pumpe, dok je sve ostalo bilo zatvoreno.\nOd prošle nedelje kompletno na onlajn nastavu prešli su đaci srednjih škola, dok su im se od ove nedelje pridružili i stariji osnovci.\nMeđutim, očigledno da to nije bilo dovoljno jer broj novozaraženih je svakim danom iznad 4.500, ubrzano se povećava broj pacijenata na bolničkom lečenju, kapaciteti kovid bolnica u Beogradu su popunjeni, te je ponovo u kovid sistem jednim delom ušla i KBC Zvezdara, prenosi Tanjug.\nMedicinski deo Kriznog štaba već duže traži da se mere pooštre i da se sve zatvori na dve nedelje (osim prodavnica prehrambene robe, apoteka, benzinskih pumpi).\nTag:Ana Brnabićkrizni štabNove mere protiv koronavirusapredsednica Vlade SrbijeSrbija